Қумтор "сиёсий куз"нинг бош мавзусига айланди\nҚумтор олтин конини миллийлаштириш талаби билан ўтказилган митинглардан бири.\nҚумтор олтин кони Қирғизистонда жорий йилдаги “сиёсий куз”нинг асосий мавзусига айланди. Бу масала атрофида 7 октябрда бошланган ва тартибсизликларга айланиб кетган митинглар 10 октябрда ҳам давом этиши кутилмоқда. Бугунги нисбатан осойишта кунни ҳам парламент депутатлари Қумтор масаласига бағишлади.\nҚирғизистон матбуотининг ҳукумрон доиралардаги нуфузли ишончли манбадан олингани иддао қилинган хабарларида 7-8 октябр кунлари Иссиқкўл вилоятида содир этилган тартибсизликларни собиқ Бош вазир Ўмурбек Бабанов молиялаштиргани айтилади.\nҚирғиз матбуоти ”ишончли” экани айтилаётган манбага таянган ҳолда Қумтор олтин кони миллийлаштирилиши талаби билан митинг сифатида бошланиб, тартибсизликлар тарзида ниҳоясига етган бу воқеаларнинг маънавий онаси собиқ президент Роза Ўтунбаева, ижрочиси эса ҳукуматнинг Иссиқкўл вилоятидаги вакили Эмил Қаптагаев эканини иддао қилмоқда.\nҚирғиз матбуоти тартибсизликларни уюштиришда айблаётган шахслар бу иддаоларни кескин рад этдилар. Қирғизистон президенти Алмазбек Атамбаев эса Роза Ўтунбаева, Ўмурбек Бабанов ва Эмил Қаптагаевлар бу каби “ноўрин ва калтафахмларча ҳаракатларни амалга оширишига ишонмаслиги” ҳақида баёнот берди. Президент Иссиқкўлдаги воқеаларни “бандитизм” дея баҳолади.\nБироқ Иссиқкўл воқеалари қирғиз парламенти учун Қумтор олтин кони масаласини кўриб чиқиш ҳамда ҳукуматга ишончсизлик билдириш ташаббуси учун бир сабаб бўлди. Депутатларнинг асосий қисми Қумтор олтин конини миллийлаштириш талаби билан чиқаётган норозилар ҳақ эканини, бироқ бу талаб тартибсизликлар орқали ҳукуматга босим кўрсатиш воситасида бажарилмаслиги кераклигини эътироф этадилар.\n9 октябрда парламента Қумтор масаласини муҳокама қилган депутатлар фикрича, Қирғизистон Канада томонидан ўзлаштирилган Қумтор олтин конининг камида 67 фоизига эгалик қилиши зарур. Қирғизистон ҳукумати эришган шартномада эса бу улуш 50/50 тарзида кўрсатилган. Ақаев ва Бакиев президентлиги даврида эса бу кўрсаткич 30 -40 фоизни ташкил қилар эди.\nҚирғизистонлик сиёсатчилар қирғиз жамоатчилиги талаб қилгани каби Қумторни миллийлаштириш хато бўлишини, бу борадаги ҳар бир талабдан сўнг олтин кони акцияларининг жаҳон бозоридаги нархи тушиб бораётганини, оқибатда мамлакат миллионлаган доллар зиён кўраётганини ҳам айтиб ўтдилар.\nҚумтор олтин кони Қирғизистон бюджетининг 30 фоизини қоплаши айтилади. Расмий маълумотларга қараганда, Қумтор кони ишчиларидан олинган даромад солиғининг ўзи йилига камида 20 миллион долларни ташкил қилади.\nАйни пайтда Қумторни миллийлаштириш талаби билан 7-8 октябрда тартибсизликларга айланиб кетган митингларнинг давоми 10 октябрда Талас, Норин ва Бишкек шаҳарларида бўлиши кутилмоқда. Бу митингларни мухолифатдаги “Қаршилик кўрсатиш” ҳаракати лидери, генерал Ўмурбек Суваналиев уюштирмоқда. Унинг ўзи бу ҳақда 8 октябр куни қирғиз матбуотида эълон қилган эди.


Аҳмадбой пирамидаси: “Мени ушлаб кетишмади, мелисага ўзим бордим” – mulkdor.com\nАҳмадбой пирамидаси: “Мени ушлаб кетишмади, мелисага ўзим бордим”\nJune 1 2017, 02:06 Инсон ҳуқуқлариКоррупцияЎзбекистон\nЧинозлик Аҳмадбой Турсунбоевнинг “молиявий пирамидаси”га аввал ўзининг, сўнгра таниш-билишларининг пулини олиб бориб берган ва эндиликда фирибгарликда айбланаётган тошкентлик Отабек Мамирбеков Озодликка мурожаат қилиб, маҳаллий Интернет нашрларида унинг шаънига “бўҳтон хабарлар” тарқалганини иддао қилди. Одамлардан пул ва машина олиб, ўз номидан Аҳмадбойга топширганини тан олган Отабек, ўзи ҳам бу молиявий ўйинлар қурбони бўлганини айтди.\nЎзбекистондаги маҳаллий Интернет нашрларида “бир йилда 53 машинани алдов йўли билан эгаларидан олиб, бошқаларга сотиб юборган қаллоб”қўлга олингани ҳақида хабар тарқалди.\nТошкент ИИББ сайтидан олинди. Отабек Мамирбеков\nТошкент шаҳар ички ишлар бошқармасининг бу хабарида тилга олинган тошкентлик Отабек Мамирбеков Озодликка мурожаат қилиб, у қўлга олинмаганини, балки чинозлик Аҳмад Турсунбоевнинг молиявий пирамидаси фош бўлганидан сўнг, унинг ўзи ички ишлар бўлимига бориб, ҳамма айбини тан олганини айтди:\n– Бу ёлғон маълумот, ҳеч ким мени ушлаб келмаган. Аҳмадбой қамалганидан сўнг, ўзим борганман. Тўғри, мен айбимни юз фоиз тан оламан. Одамлардан машина ва пул олиб ўз номимдан Аҳмадбойга олиб бориб берганман ва бу одамларнинг пуллари менинг бўйнимда. Мен бундан тонмайман, дейди Отабек.\nОтабекнинг айтишича, у Аҳмадбойга ўз ҳисобидан 140 минг АҚШ доллари ва 53 нафар одамдан 200 минг доллардан кўп қийматдаги пул ва автомобиль олиб бориб берган:\n– Мен одамларнинг пулини еб юборганим йўқ. Терговда ҳам ҳужжатлар билан буни исботлаб бердим. Ҳаммасини Аҳмадбойга бериб, ҳужжатлаштирганман. Кимдир 3 минг, кимдир 4 минг доллар берган, кимдир машина берган. Ҳамма одамлар ўз ихтиёри билан менга олиб келиб берган. Бу одамлар танишларим, танишларимнинг танишлари, деди Отабек.\nАҳмадбой билан ҳеч қандай яқинлиги йўқлигини таъкидлаган Отабек, ўзи ҳам “бир-икки сўм ишлаб қолмоқчи” бўлганини тан олади:\n– Аҳмадбой менга таниш ҳам эмас, қариндош ҳам эмас. Эл қатори борганман. Бир ҳафта кузатиб суриштирганман, ҳатто милиция ходимлари унинг ишхонасини қўриқлаб турганини кўриб, ишонганман. Аввал ўзимнинг пулимни бердим, кейин бошқалардан олиб бердим. Бу нафс экан, хато қилдим. 2016 йилда қилдим бу ишларни. Албатта, энди қаттиқ пушаймонман, дейди суҳбатдош.\nОтабек агар қамалмаса, ишлаб, олган пул ва машиналарни ишлаб қайтариб беришга ваъда қилади:\n– Одамларга вақт беринглар, мен ишлаб пулларингни қайтараман деяпман. Мени қаматгандан нима фойда? 2-3 йилда бўлса ҳам дўсту қариндошлар ёрдамида секин-секин узаман. Чунки ҳозир мендан чиқадиган бир сўм ҳам йўқ. Уй-жойимни сотдим, бор нарсамни сотдим, учта ёш бола билан ҳозир ижарада ўтирибман. Бир йилдан буён терговга қатнайман, лекин кимдир рози, кимдир қаматаман, даъвомдан кечмайман деяпти,деди Отабек.\nОтабек Мамирбековга “Каптива” машинасини берган тошкентлик Шарофиддин ака уни қаматишдан наф йўқлигини, аксинча ишлатиб қарзларини тўлатиш кераклигини айтди:\n– Мен машинамни ўз ихтиёрим билан берган эдим. Аллоҳ насиб қилса, ўша бола соғ-саломат юрса, ишлаб қайтариб беради. Бу боланинг айби шундаки, у тез бой бўлиб кетишни хоҳлади. Ишлаб беради, лекин бир умр қарз бўлиб қолдида, деди Шарофиддин ака.\nОтабек Мамирбековнинг айтишича, у Ўзбекистон Жиноят кодексининг 168-моддаси, 1-қисми – фирибгарлик, яъни ўзганинг мулкини алдаш ва ишончни суиистеъмол қилиш йўли билан қўлга киритишда айбланмоқда.\nОтабек Мамирбеков барча айбни тан олаётганини ва шунинг учун ҳам адвокат ёлламаганини айтади. У ҳозир шаҳардан ташқарига чиқмаслик шарти билан очиқда.\nОтабек Мамирбеков ишини тергов қилаётган Сирғали тумани ИИБ тергов бўлимининг ўзини таништирмаган мулозими телефон орқали бу ҳақда маълумот бермаслигини айтди.\n2016 йилнинг 15 июнь куни Ўзбекистон ҳуқуқ-тартибот идоралари Аҳмадбой номи билан танилган чинозлик Аҳмад Турсунбоевни ҳибсга олган эди.\nУ Ўзбекистон Жиноят Кодексининг 165-моддаси (товламачилик),168-моддаси (фирибгарлик) ва 170-модда (алдаш ёки ишончни суиистеъмол қилиш йўли билан мулкий зарар етказиш), шунингдек, 177-модда – валютани қонунга хилоф равишда олиш ва 178-модда – чет эл валютасини яшириш бандлари бўйича айбланмоқда.\nЎтган йилнинг сентябрь ойида Тошкентдан юборилган МХХ махсус гуруҳи Аҳмад Турсуновнинг хазиначиси бўлган Иззатнинг уйида текширув ўтказиб, тўрт метр чуқурликда махсус қурилган бункердан бир неча миллион долларлик нақд пул ва тилла-тақинчоқларни олиб кетгани ҳақида воқеа гувоҳлари Озодликка гапириб беришган эди.\nАҳмад Турсунбоев устидан суднинг қачон бошланиши Озодликка маълум эмас.\nKun.uz таҳририятининг олмазор тумани ҳокими ...\nКуни кеча Олмазор тумани ҳокими ўринбосари А.Ваҳобов KUN.UZ таҳририяти ходимларига таҳдид қилгани ҳақида хабар берилган эди. Бугун Тошкент шаҳар ҳокимлиги матбуот хизмати ...\nИнсон ...August 16 2019, 05:08


Иккинчи мутахассисликка ҳужжат қабул қилиш 10 августдан бошланади – O'zbekiston Milliy paralimpiya qo'mitasi\n“Давлат комиссиясига иккинчи мутахассислик учун ҳужжат қабул қилиш жараёни жорий йилнинг 10-31 август кунлари ўтказилиши бўйича таклиф киритдик. Таклифимиз қаноатлантирилди. Ҳужжатлар қабул қилиниши кўрсатилган муддатларда онлайн тарзда амалга оширилади. Иккинчи мутахассислик учун қабул квоталари белгиланмайди. Олий таълим муассасалари абитуриентлар сонига қараб суҳбат асосида имтиҳон ўтказади. Абитуриентлар сони камроқ бўлса, имтиҳонларсиз, тўғридан-тўғри қабул амалга оширилади”, – деди Холиқов.


Бухоронинг Олот туманида юзлаб уй томларини шамол учириб кетди\nБухоро вилоятида юз берган кучли шамол оқибатида уйлари вайрон бўлган аҳоли президент ваъда қилиб кетган ёрдамларни ҳалигача олмаганликларини айтмоқда.\nПрезидент Шавкат Мирзиёев 28 апрель куни Бухорога сафар қилиб, у ерда юз берган кучли шамол оқибатларини шахсан кўздан кечиргач¸ жабрдийдаларга уйларини тиклаб олиш учун узоғи билан 10 кун ичида зарурий ёрдам берилишини ваъда қилган эди.\nМирзиёев Бухорода табиий офат оқибатларини бартараф этиш ишларига давлат бюджетидан 100 миллиард сўм ажратиш ҳақидаги фармонни ҳам имзолади.\nОзодлик билан суҳбатда бўлган бухороликлар ҳокимликка қайта-қайта мурожаат қилиб "ҳалигача битта шифер ҳам олмаганликлари"ни айтишди.\nБухоро вилояти Олот тумани "Халқобод" маҳалласида яшовчи аёлнинг Озодликка айтишича, 27 апрель кунги бўрон ўзи ва қўшниларининг уйлари томини шамол учириб кетган, ўшандан буён бутун маҳалла газ, электр тармоғидан узилганича қолмоқда.\nОлти ёшли боласи билан яшовчи ёлғиз она бир неча марта ёрдам сўраб туман ҳокимлигига боргани, улардан "ўзларинг қиласизлар" деган жавобни олганини айтади.\n- Уйимни бир дона шифери қолмасдан учириб кетди. 28 апрелда президентимиз Олот туманига келиб мутасадди ходимларга кўрган талафотларимизни 10 кун ичида тўғирлаб беришларини топширгандилар. Лекин мана бугун 10 кун бўлди, бизнинг кўчамизда на электр токи бор, на уйимизнинг томини ёпишга ёрдам беришди. Ҳокимликка борсак¸ "ўзларинг қилаверинглар" деди. Ҳар ким ўзи қўлдан келганича уста ёллаб ёки ўзлари шифер қоқиб юришибди.\n27 апрель куни кучли шамол биргина Бухоро вилоятининг ўзида мингдан зиёд объектларга зиён етказди.\n"У ёқда сув тошқини бўлиб¸ биз четда қолиб кетдик"\nОлотлик 52 ёшли фермер Озодлик билан суҳбатда 4¸5 миллион сўмга шифер сотиб олиб, табиий офат оқибатида очилиб қолган уйи томини ўзи ёпаётганини айтади.\nҲокимият кўзга кўринадиган жойларнинг шиферини қоқди. Бошқа жойларда ҳамма ўзи қилиб ётибди.\n- Уйимни томи очилиб ётибди. Ҳокимиятга борсак¸ ҳамманг ўзларинг қиласизлар, ишчиларимиз Сардобага кетган, дейди. Шунга у ёқда сув тошқини бўлиб¸ биз четда қолиб кетдик. 4¸5 миллион чиқариб томни ёпяпмиз, бошқа илож йўқ. Ҳокимият кўзга кўринадиган жойларнинг шиферини қоқди. Бошқа жойларда ҳамма ўзи қилиб ётибди, - дейди фермер.\nОлот тумани ҳокимлиги расмийлари табиий офатдан зарар кўрган аҳолига президент ваъда қилган ёрдамнинг берилмаётгани ҳақидаги иддаоларни рад этди.\nҲокимлик мутасаддиси уйи томини шамал учириб кетган хонадонларга шифер берилаётганини айтди.\n- Шифер берилади, лекин ўзларинг қиласизлар, дейилди-да. Ҳозир ишчиларнинг ҳаммаси Сирдарёга кетган, шунга ўзларинг қиласизлар¸ дейилган. Лекин шифер, қурилиши материлаллари берилади, - деди ҳокимлик мутасаддиси.\nБухоро вилояти ҳокимлигининг қурилиш ва ободонлаштириш ишлари бўйича мутасаддиси ҳам Озодлик билан суҳбатда уйи вайрон бўлган хонадон эгаларига давлат тарафидан ёрдамлар берилишини ваъда қилди.\n- Шифер сўраб келса бериб юборилавермайдику. Ҳар бир уй инспекция қилинади, кўрилган зарар ҳисоб-китоб қилиниб, кейин берилади. Шифер керак бўлса шифер, ёғоч керак бўлса ёғоч берилади. Ҳозир кўряпсизку¸ фақат бизда эмас, Сирдарёда ҳам офат бўлди, бир томонда коронавирус бўлиб ётибди. Бу ерда шамол уйларни томини учирган бўлса, у ёқда бундан ҳам даҳшатли бўлди, уйларни сув босиб кетди, сабрли бўлиш керак, берилади, - деди ҳокимлик расмийси.\nТадбиркорлар ҳам ҳомийликка жалб этилди\nАйни пайтда Бухоронинг Олот ва Қоракўл туманларида тадбиркорлар ҳам уйлари вайрон бўлган аҳолига ёрдам беришга ҳомийлик қилишга жалб қилинган.\nОлот туманидаги мебель дўконининг эгаси бўлган тадбиркорлардан бири Озодликка ¸ маъмурий босим остида бўлаëтган бундай ҳомийликдан силласи қуриганини айтади :\n- Туман ҳокимлигида душанба куни мажлис ўтказилиб, ҳар биттанг икки-уч объектни тиклашга кўмаклашасизлар, деди. Аввал коронавирус дейишди, "Саховат ва кўмак" дейишди. Энди мана бу ташвиш бошимизга тушди.\nБундан олдин Ўзбекистонда коронавирус карантини шароитида ойлик маош ва даромадларидан маҳрум бўлган аҳолига ёрдам бериш ҳам тадбиркорлар зиммасига юклатилган эди.\n27 апрель куни кучли шамол биргина Бухоро вилоятининг ўзида ўттиз мингдан ортиқ объектга зиён етказди.\nАҳоли уйларидан тортиб умумтаълим мактаблари, боғчалар, кўп қаватли ва якка тартибдаги уй-жойлар, савдо дўконлари, маъмурий бинолар, маданий мерос ва спорт объектлари вайрон бўлди.\nЎзбекистон президенти Шавкат Мирзиёев табиий офат оқибатларини шахсан кўздан кечириш учун 28 апрель куни Қоракўл ва Олот туманларига борди.\nШавкат Мирзиёев табиий офат оқибатларини шахсан кўздан кечирган.\nМирзиёев табиий офат оқибатларини бартараф этишга қаратилган зарур чора-тадбирларни белгилаган, мутасаддиларга офатдан азият кўрган аҳолига ёрдам бериш бўйича топшириқлар берганди.\nЎзбекистон раҳбари Бухорода табиий офат оқибатларини бартараф этиш ҳақидаги фармонни ҳам имзолаганди.\n"Бухоро вилоятида юз берган табиий офат оқибатларини бартараф этиш бўйича кечиктириб бўлмайдиган чора-тадбирлар тўғрисида" деб номланувчи фармонда офат оқибатларини бартараф этиш ишларига давлат бюджетидан 100 миллиард сўм ажратиш белгиланган.\nФармоннинг бажарилиши Бухорода кейинги йилларда қурилган янги объектларнинг бош масъули - бош вазирнинг биринчи ўринбосари Очилбой Раматов зиммасига юклатилди.


“Парламент назорати тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги Ўзбекистон Республикаси қонуни лойиҳасини ишлаб чиқиш.\nОмбудсман, АҚҲМИ, Адлия вазирлиги,\nОлий Мажлис Қонунчилик палатасининг депутати ва Сенат аъзоси томонидан парламент назорати шакли сифатида маҳаллий давлат ҳокимияти органлари фаолиятини ўрганиб, таҳлил қилиш ҳамда унинг натижалари бўйича тегишли чоралар кўриш;\nОлий Мажлиснинг тадбиркорлик субъектлари ҳуқуқлари ва қонуний манфаатларини ҳимоя қилиш бўйича вакили (бизнес омбудсман)ни парламент назорати субъекти сифатида белгилаш назарда тутилади.\nMirmaksudov Mirsaid Sadikovich20.01.2017 13:01\nМаълумот учун25.01.2017 11:19\nИлтимос, шарҳингизда таклиф қилаётган масалангизни кўрсатинг.\nBahodirov Bobur Bahodir o`gli27.01.2017 12:06\nРивожланган мамлакатлар тажрибасини инобатга олган ҳолда Ўзбекистон Республикасининг "Парламент назорати тўғрисида" қонуни 5-моддасига қўшимча киритиш Ўзбекистон Республикаси Миллий хавфсизлик хизмати Раиси ҳисоботларини тинглаш, Алоҳида ҳолларда Ўзбекистоннинг хорижий мамлакатлардаги дипломатик миссиялари раҳбарлари ҳисоботларини тинглаш.\nМаълумот учун30.01.2017 12:08\nТаклифингиз Давлат дастури қабул қилингандан сўнг, унинг ижроси жараёнида кўриб чиқилади. Эътиборингиз учун рахмат.


Флюкон | medu.uz - Дорилар ҳақида маълумотлар ўзбек тилида\nHome Йўриқномалар Флюкон\nПрепаратнинг савдо номи: Флюкон\nТаъсир этувчи моддалар (ХПН): флуконазол\nХар бир қаттиқ желатин капсула қуйидагиларни сақлайди:\nфаол модда: флуконазол -150 мг\nёрдамчи модда: кальций гидроген фосфат, тальк.\nТаърифи: «1» ўлчамли қизил рангли қаттиқ желатинланган капсулалар. Капсула оқ ёки оқ бироз сарғиш тусли кристал кукун сақлайди.\nФармакотерапевтик гуруҳи : замбуруғларга қарши восита.\nФлуконазол яққол замбуруғларга қарши таъсир кўрсатади, цитохром Р450 га боғлиқ замбуруғ ферментларига специфик таъсир қилади, замбуруғ хужайраларида стероллар синтезини ингибиция қилади. Candida spp., Microsporum spp., Trichophyton spp., Cryptococcus neoformans, Blastomyces dermatitidis, Coccidioides immitis, Histoplasma capsulatum га нисбатан юқори фаол.\nПрепаратнинг замбуруғларга қарши таъсир механизми уни замбуруғларнинг хужайра мембранасини тузиш учун зарур эргостеролларнинг биосинтезини специфик тормозланишини чақириши билан боғлиқ.\nФлуконазол Candida ва Cryptococcus neoformans замбуруғ турлари чақирган тизимли инфекцияларда самарали. Гематоэнцефалик тўсиқ орқали ўтади, шунинг учун бош суяги ички инфекцияларида муваффақиятли қўлланади. Histoplasma capsulatum, Blastomyces dermatitidis, Coccidioidesimmitis чақирган инфекцияларда (шу жумладан бош суяги ички зарарланишларида), шунингдек Microsporum ва Trichophyton замбуруғ турлари чақирган инфекцияларда самарали.\nФлуконазолнинг плазмадан ярим чиқарилиш даври тахминан 30 соатни ташкил қилади, бу даволаш курсини ўтказишда уни суткада 1 марта қўллаш имконини беради ва терапевтик самарасини таъминлайди. Қон плазмасидаги фаол модданинг концентрацияси юборилган дозага тўғри пропорционал. Флуконазолнинг 11-12% қон плазмаси оқсиллари билан боғланади. Флуконазол ҳар куни бир марта юборилганида 4-5-чи суткада пациентларнинг 90% да плазмадаги турғун концентрациясига эришилади. Флуконазол организмнинг тўқима ва суюқликларида кенг тақсимланади. Унинг кўкрак сутидаги, бўғим суюқлигидаги, сўлакдаги, балғамдаги, қин секретидаги ва перитонеал суюқлигидаги концентрацияси қон плазмасидаги концентрацияси билан ўхшаш. Орқа мия суюқлигидаги концентрацияси, мия қобиқларининг яллиғланишини борлигидан қатъий назар қон плазмасидаги даражасини 50-90% ни ташкил қилади. Шох пардада, эпидермисда, дерма ва тер суюқлигидаги концентрациялари қон плазмасидаги концентрациясидан юқори қийматларга эришади. Юборилган дозанинг тахминан 80% ўзгармаган ҳолда, 11% – сийдик билан метаболитлари кўринишида асосан буйраклар орқали чиқарилади.\nФлюкон қуйидаги касалликларда:\nШиллиқ пардалар микози, орофарингал микози, қизилўнгач кандидози, тери – шиллиқ қават кандидози, сурункали орал атрофик кандидоз ва бошқа касалликларда.\nТизимли кандидозлар: кандидемия, диссеминирланган кандидоз, қорин бўшлиғи инфекциялари, эндокардит, нафас ва сийдик чиқариш йўлларининг инфекциялари.\nКриптококк инфекциялар: криптококкли менингит: бирламчи ва шунингдек тутиб турувчи даволашда.\nКасаллиги хавфли ривожланган беморларда, ОИТС бўлган беморларда, реанимацион беморларда ва иммуносупрессантлар қабул қилаётган беморларда замбуруғли инфекцияларни олдини олишда қўлланилади.\nФЛЮКОН капсулалари оғиз орқали қабул қилинади. Пациент флюконазол билан даволанаётганида уни вена ичига даволашдан перорал даволашга ўтишда ёки аксинча препаратнинг хар кунги қўлланаётган дозасини ўзгартиришни зарурати йуқ.\nФлюкон қуйидаги қўлланишларда бир марталик кундалик дозада қўлланади:\nҚўлланилиши Максимал доза Кундалик доза Давомийлилиги\nОрофарингал кандидоз (ўткир) 150 мг 50-100 мг 15 кун\n(ўткир) 150 мг 50-100 мг 21 кун\nТизимли кандидоз 300 мг 150 мг 28 кун\n(ўткир) 300 мг 150 мг Орқа мия суюқлигини бактерияларни ўсишига ўтказилган тахлил салбий натижа бергани-дан сўнг 10-12 хафта ўтгандан кейин\nКриптококкли менингит (қайта қўзғалишини олдини олиш учун самарани бир маромда сақлаб турувчи даволаш)\nҚин кандидози 150 мг 150 мг\n300 мг гача дозалар пациентнинг даволашга бўлган реакциясига қараб даволовчи шифокорнинг қарорига мувофиқ қабул қилинади\nБуйрак етишмовчилигида қўлланилиши: Флюконазол асосан сийдик орқали ўзгармаган шаклда ажралиб чиқади. Буйрак етишмовчилиги бўлган пациентлар учун флюконазолнинг дозалаш пациентларнинг буйрак етишмовчилигининг даражасига ва креатинин клиренсининг кўрсаткичига, буйрак етишмовчилигининг даражасига қараб белгиланади.\nФлюконазол одатда яхши ўзлаштирилади. Тез-тез учраб турадиган ножўя реакциялари: кўнгил айнаши, қусиш, қорин оғриғи, диарея, бош оғриғи ва тери тошмаси. Жигар ферментларининг даражаси воқтинчали кучсиз ошиши кузатилиши мумкин. Жиддий гепатотоксиклик камдан-кам ҳолларда кузатилади. Клиник нохуш реакциялар инфекцияланмаган пациентларга қараганда, кўпроқ иммунтанқислиги вируси бўлган беморларда кузатилади. Жуда кам ҳолларда анафилактик шок ривожланиши мумкин.\nФлюконазолга ёки бошқа азолга ўхшаш компонентларига юқори сезувчанликда қўллаш мумкин эмас.\nФлюконазол кумаринли препаратларнинг протромбин вақтини узайтириши туфайли, улар бир вақтда қўлланганида шифокорнинг синчков назорати талаб қилинади.\nФлюконазол циклоспорин билан бирга қўлланганида қонда циклоспориннинг миқдорини ошиши кузатилади.\nФлюконазол организмда фенитоиннинг миқдор даражасини аҳамиятли оширади ва фенитоин билан захарланишга олиб келиши мумкин\nҚандли диабети бўлган пациентларда флюконазол перорал гипогликемик препаратлари билан бир вақтда буюрилганида уларнинг қон плазмасидаги концентрациясини ошишига ва диабетга қарши агентлар метаболизми пасайишига олиб келиши мумкин.\nЖигар фаолияти бузилган пациентлар шифокорнинг синчков назоратида бўлишлари зарур. Флюконазол билан даволаш вақтида тери тошмалари пайдо бўлган иммунитети пасайган пациент ҳам шифокорнинг синчков назорати остида бўлишлари керак, ва агар шикастланиш давом этса, даволашни тўхтатиш керак.\nБолаларда, эмизикли оналарда ва ҳомиладорлик даврида қўлланилиши:\nҲомиладор аёллар учун адекват ва яхши назоратли текширишлар ўтказилмаган. Ҳомиладорлик даврида Флюкон фақат қўллашдан бўлган фойда ҳомилага бўлган потенциал хавфдан устун бўлган ҳолда қўлланилади. Эмизикли аёлларда қўллаш мумкин эмас, чунки флюконазол кўкрак сути орқали ажралиб чиқади.\nФлюконазол 16 ёшгача бўлган болаларга тавсия этилмайди, чунки болаларда препаратни қўллаш буйича фақат чекланган маълумотлар бор. Кўп бўлмаган 3 ёшдан 13 ёшгача бўлган пациентлар флюконазолнинг ножўя самарасиз даволаш, ҳар куни тана вазнига 3-6 мг дозада қабул қилинган.\nБолалар ололмайдиган жойда сақлансин ва ўрамида кўрсатилган яроқлилик муддати тугаганидан кейин қўллаш мумкин эмас.\nДоза ошириб юборилган холда адекват тутиб турувчи чоралари ва симптоматик даволаш, зарурати бўлганида эса меъдани ювиш керак. Флюконазол асосан сийдик билан чиқарилиши сабабли, диурезни кучайтирилиши препаратни чиқиб кетишини тезлаштиради. Уч соатлик гемодиализ плазмада препаратнинг миқдорини тахминан 50% га камайтиради.\nФлюкон – 1 капсула 150 мг стрипда.\nҚуруқ, салқин жойда, ёруғликдан химояланган, 25°С дан юқори бўлмаган ҳароратда сақлансин.\nОлдингисиФлюколд форте+Vit C14.07.2021


Добавлено: 24.10.2016, 11:42\nАҚШнинг “Секвойя” Миллий паркида жойлашган мармар ғорлардан биридан америкалик мутахассислар 414 та оёғи мавжуд бўлган ҳашаротни топди, деб хабар берди “Lenta.ru” нашри.\nDiplopoda синфига мансуб бу ҳашаротга Illacme tobini деб ном берилди. Мутахассислар унинг оёғи 414 та эканлигини аниқлади. Бу илгари топилган ва жаҳон рекордини ўрнатган ҳашаротнинг оёғидан 336 тага камдир. Бундан ташқари, ҳашаротнинг 200 та заҳарли безлари мавжудлиги аниқланган.\nОлимлар ҳозирча бу заҳарли безлар қандай вазифани бажаришини аниқлашга муваффақ бўлмади. Ҳашаротнинг оғиз бўшлиғида жойлашган ғалати ўсимталар ҳам мутахассисларни боши берк кўчага олиб кириб қўйди. Олимлар Illacme tobini ни ўрганишда давом этмоқда. Уларнинг фикрича, “Секвойя” Миллий парки ҳали кўпгина жумбоқларни ўз бағрида яшириб ётибди.


ТИВ Агнешка Пикулицканинг аккредитациясини узайтирмаслик тўғрисида қарор қабул қилди\nЎзбекистон Ташқи ишлар вазирлиги хорижий журналист Агнешка Пикулицканинг аккредитациясини узайтирмаслик тўғрисида қарор қабул қилди. Бу ҳақда Ташқи ишлар вазирлиги расмий вакили Юсуф Қобилжоновнинг ахборотида айтилади.\n«Al Jazeera» телеканали мухбири Агнешка Пикулицка-Вильчевска томонидан Ўзбекистон Республикаси қонунчилигининг бузилиши ҳолатлари қайд этилганлиги сабабли Ташқи ишлар вазирлиги унинг аккредитациясини узайтирмаслик тўғрисида қарор қабул қилди», дейилади ахборотда.\nЖорий йил феврал ойи бошларида польшалик журналист Ташқи ишлар вазирлиги ходимини шилқимликда айблаб, аккредитация масаласи олти ойда ҳам ҳал бўлмаганини билдирганди. Шунингдек, у ўзига нисбатан босим бўлгани, ижобий материал ёзишни сўраб, қистов қилинганини айтган.\nҲолат юзасидан Сенат раиси Танзила Норбоева, жамоатчилик ташкилоти раҳбари Комил Алламжонов, Ахборот ва оммавий коммуникацияларни ривожлантириш агентлиги ўз муносабатини билдирган.\nТИВ муносабатида эса журналистга тегажоғлик қилган ходим ишдан бўшатилгани таъкидланиб, аккредитация масаласи бир кунда ҳал бўлиши маълум қилинганди.\n2021 йил апрел ойи бошларида эса Ўзбекистон Ички ишлар вазирлиги ахборот хизмати Агнешка Пикулицкани твиттердаги саҳифасида «аслида рўй бермаётган воқеаларни ёритиб келиш»да айблаб, баёнот берди.\n11:41 / 09.07.2021\nТИВда «Al Jazeera» билан музокаралар ўтказилди. Ўтган ойда вазирлик ушбу ОАВ мухбири аккредитациясини узайтиришни рад қилганди\n11:43 / 02.04.2021\nИИВ хорижий журналистни ёлғон маълумот тарқатишда айблади\n15:30 / 03.02.2021\nТИВ Al Jazeera мухбирига Ўзбекистонда ишлаш учун аккредитация берди\n19:18 / 02.02.2021\nПольшалик журналист Ўзбекистон ТИВ ходимини тегажоғликда айблади. Вазирлик журналистдан узр сўради


"O'zbekiston iqtisodiy axborotnomasi" jurnali » Ўзбекистонда тинчлик атоми\nГлавная | Интервью | Ўзбекистонда тинчлик атоми\nЎзбекистонда тинчлик атоми\nЭлектр энергияси ишлаб чиқаришнинг анъанавий манбалари асосан гидро ва иссиқлик электр стансиялари ҳисобланади. Ядро энергетикаси ушбу рўйхатда учинчи ўринни эгаллайди, кейинги ўринда эса қайта тикланадиган энергия манбалари туради. Бироқ, Бутунжаҳон ядро уюшмасининг оптимистик прогнозларига кўра жаҳон атом энергетикасини жадал ривожлантиришга қаратилган лойиҳа «Гармония» лойиҳаси доирасида ядро энергетикаси улушини электр ишлаб чиқариш умумжаҳон ҳажмининг 25 фоизигача ошириш назарда тутилмоқда (бугунги кунда у тахминан 11 фоизни ташкил қилади). Паст углеродли келажакни таъминлаш хавфсизликнинг энг юқори даражасига эга бўлган янги авлод реакторлари туфайли юз беради.\n«Ўзатом» агентлиги Бош директори Жўрабек Турсунпўлатович МИРЗАМАҲМУДОВ «ЎзИА» мухбирига берган интервьюсида Ўзбекистон ядро энергетикасини ривожлантириш масалалари ҳақида сўзлаб берди.\n– Жўрабек Турсунпўлатович, Ўзбекистон Президенти Шавкат Мирзиёевнинг 2018 йил 19 июлдаги «Ўзбекистон Республикасида атом энергетикасини ривожлантириш чора-тадбирлари тўғрисида»ги фармони билан Ўзбекистон Республикаси Вазирлар Маҳкамаси ҳузуридаги «Ўзатом» атом энергетикасини ривожлантириш агентлиги ташкил этилди. Идорангизга қандай вазифалар юклатилганлиги ҳақида қисқача тўхталиб ўтсангиз.\n– «Ўзатом» агентлиги республикада атом энергетикасини ривожлантириш соҳасидаги давлат бошқаруви органи ҳисобланади. 2019 йил бошида Ўзбекистон Республикаси Энергетика вазирлиги ташкил этилганидан кейин «Ўзатом» агентлиги ўз фаолиятини мазкур вазирлик таркибида давом эттирмоқда. Агентлигимизнинг асосий вазифалари ва фаолияти йўналишлари қуйидагилардан иборат:\n● атом энергиясидан тинчлик мақсадларида фойдаланиш соҳасида давлат сиёсатининг устувор йўналишлари бўйича таклифлар тайёрлаш;\n● атом энергетикаси объектларини лойиҳалаштириш, қуриш ва улардан фойдаланиш бўйича битимлар ва шартномалар тузиш;\n● атом фани ва ядро технологияларини ривожлантириш бўйича комплекс чора-тадбирларни, фундаментал тадқиқотлар, илмий-қидирув, тажриба-конструкторлик ва инновацион ишлар лойиҳаларини тайёрлаш ва амалга ошириш, илғор технологияларни жорий этиш;\n● тадқиқот ва энергетика атом реакторлари, ядро-физика қурилмалари, ядро материаллари ва радиация манбаларини сақлаш, радиоактив чиқиндиларни кўмиш пунктларининг ривожланиши ва уларнинг хавфсиз ишлашини таъминлаш;\n● республикадаги объектларнинг радиациявий ва ядровий хавфсизлиги тизимини такомиллаштириш;\n● ядро материаллари ва технологиялари, радиоактив материаллар тарқалмаслигини таъминлаш, жисмоний ҳимоя қилиш ҳамда ядровий ва радиациявий хавфсизликни таъминлаш тадбирларини амалга ошириш;\n● кадрларни, тайёрлаш, қайта тайёрлаш ва малакасини ошириш, шу жумладан, етакчи хорижий институтларда тайерлаш тизимини ташкил этиш;\nХалқаро атом энергияси агентлиги, Атом энергияси бўйича Европа ҳамжамияти ва бошқа халқаро ташкилотлар билан халқаро ҳамкорлик ва ўзаро алоқаларни амалга ошириш.\n– Дунёда атом энергиясидан фойдаланадиган давлатлар жуда кўп бўлиб, Ўзбекистон билан ушбу соҳада ҳамкорлик қилишга бир неча мамлакат қизиқиш билдирди. Россиянинг «Росатом» компанияси билан атом электр станцияси қурилиши учун битимнинг имзоланишига нима сабаб бўлди?\n– Лойиҳани режалаштиришда халқаро тажриба пухта ўрганиб чиқилди, пудратчини эса учта омил – лойиҳанинг технологиклиги, ишларнинг қиймати ва хавфсизлиги асосида танлаб олдик.\nБундай юқори технологияли тармоқни ривожлантириш учун ҳамкорни танлашда Ўзбекистон «Росатом» Давлат корпорациясининг узоқ йиллик тажрибаси ва жаҳон атом энергетикаси соҳасидаги етакчилигини ҳисобга олган ҳолда уни танлади.\nБугунги кунда Россия технологиялари бўйича жаҳоннинг 12 та мамлакатида 36 та энергия блоги қурилмоқда – бу жаҳон атом тармоғида хорижда барпо этилаётган энергия блоклар сони бўйича рекорд кўрсаткичдир.\n«Росатом» давлат корпорацияси замонавий халқаро талабларга ва Халқаро атом энергетикаси агентлиги (МАГАТЭ)нинг тавсияларига жавоб берадиган «3+» авлод ВВЭР технологиясининг замонавий эволюцион лойиҳасини таклиф этувчи дунёдаги ягона компания ҳисобланади.\nЎзбекистон МАГАТЭнинг ядро хавфсизлигини таъминлаш бўйича барча талаб ва тавсияларига риоя қилиш хакидаги халқаро мажбуриятларга қатъий содиқлигини тасдиқлади.\n– Бу қандай талаблар ва мамлакатдаги биринчи атом электр станциясини қуриш учун устувор майдон сифатида Тузкон кўли – Айдар-Арнасой кўллар тизими яқинидаги ҳудудни танлашга қайси омиллар таъсир кўрсатди?\n– Ўзбекистон 1994 йилдан бошлаб МАГАТЭ аъзоси бўлгани ҳолда атом энергиясидан фақат тинчлик мақсадларида фойдаланиш мажбуриятларини ўз зиммасига олди ва МАГАТЭнинг барча нормалари ва тавсияларига амал қилган ҳолда ўзининг миллий ядро-энергетика дастурини амалга оширишга киришди. Хусусан, АЭСнинг устувор майдонини танлашда биз жалб этган қидирув ва тадқиқот ташкилотлари МАГАТЭнинг SF-1 «Асосий хавфсизлик тамойиллари», NS-R3 «Ядровий қурилмалар учун майдонни баҳолаш», SSG-35 «Ядровий қурилмалар учун майдонни баҳолаш ва танлаш» ва ҳ.к. нормаларига амал қилишди.\nШуни таъкидлаш керакки, Тузкон кўли яқинидаги майдон шунчаки танланмаган. Олдиндан танланган 7 та турли майдонда ўтказилган муҳандислик қидирувлари ва тадқиқотлари натижаларининг қиёсий таҳлили Тузконда атом электр станцияси учун потенциал майдон МАГАТЭ томонидан санаб ўтилган, қурилишни савол остига қўйиши мумкин бўлган 15 та «салбий омиллар» (картсларнинг мавжудлиги, ҳудуднинг сейсмологик бардошлилиги, фаол тектоник ёриқлар, сизот сувларининг юқори сатҳи ва ҳ.к.)нинг 14 тасидан холи эканлигини кўрсатди. Шу билан бирга 15-омил – ер юзасидан 6-12 метр масофада жойлашган ер ости сувлари муҳандислик йўли билан осон ҳал қилинади.\nШу муносабат билан АЭС қурилиши лойиҳасини амалга ошириш бўйича Республика ишчи комиссияси ва «Ўзатом» агентлиги Илмий-техник ва эксперт кенгашининг қўшма йиғилишида Тузкон кўли яқинидаги майдонни атом электр станциясини жойлаштириш учун устувор майдон сифатида белгилаш тўғрисида қарор қабул қилинди.\n– Атом электр стансияси қанча энергия ишлаб чиқаради, у қайси тармоқлар ва ҳудудларни электр энергияси билан таъминлайди?\n– Ҳозирги кунда атом электр станцияси қурилиши бўйича барча лойиҳалар референт ечимлар асосида амалга оширилмоқда. Бу МАГАТЭнинг талаби. Ўзбекистон Республикаси референт лойиҳа сифатида техник хусусиятлари иссиқ иқлимли ва юқори сейсмик ҳолатдаги мамлакатларга мос келадиган, шу муносабат билан иқлими ва сейсмик шароитларига кўра мамлакатимиз билан ўхшаш бўлган Туркия ва Бангладешда амалга оширилаётган Нововоронеж АЭС-2 аналог лойиҳасини танлади.\nРеферент ечимлар асосида Ўзбекистоннинг бўлажак атом электр станцияси 2 400 МВт ҳажмидаги умумий қувватга эга бўлади, яъни йилига тахминан 17 млрд кВт/с электр энергияси ишлаб чиқаради. Шу билан бирга янги тикланадиган энергия манбалари, иссиқлик ва гидро энергетика лойиҳаларининг амалга оширилишини ҳисобга олган ҳолда 2030 йилга келиб республикада атом ишлаб чиқаришининг улуши тахминан 8,3 фоизни ташкил этади.\nЯна шуни таъкидлаш лозимки, АЭСдан ишлаб чиқарилган электр энергияси республиканинг умумий энерия тармоғига узатилади, шунинг учун мамлакатнинг фақат айрим ҳудудларини электр энергияси билан таъминлаш ҳақидаги фикр-мулоҳазалар нотўғри.\n– Ўзбекистонда ва қўшни давлатларда, хусусан, Қозоқистонда атом электр станцияси қурилишининг атроф-муҳитга таъсирини баҳолаш бўйича оммавий эшитувлар ўтказиш қарори қандай мақсадда қабул қилинган эди? «Тинчлик атоми»ни ишлаб чиқариш режаларида нималар ўзгариши мумкин?\nЎзбекистондаги ўзгаришлар туркияликларни бефарқ қолдирмайди\nЎзбeкистон саноатининг байроқдори\nЎзбекистон – Туркия алоқаларининг истиқболли йўналиши\nҚурилиш соҳасидаги ҳамкорликнинг ёрқин намунаcи\nОлмалиқ КМК – ноёб саноат мажмуаси\nКучли Ўзбекистон – кучли Туркия


Покистондаги университетда лаб бўёғи тақиқланиши норозиликларга сабаб бўлди\n08 март 2021, Тошкент вақти: 02:33\n“Талаба қизлар лабига бўёқ суртишига рухсат берилмайди”. Бу Покистон назоратидаги Кашмирда жойлашган университетнинг қиз талабалари учун чиқарилган буйруқдир.\n“Мабодо кимда-ким лаби бўялган ҳолда кўриниб қолса, ўша жойнинг ўзида жаримага тортилади”, дейилади “Озод Жамму ва Кашмир” университети тарқатган билдирувда. Қўшимча қилинишича, қизлар ушбу тартибни бузгани учун ҳар сафар 100 рупийдан (65 цент) жаримага тортилади.\n21 январда чиқарилган буйруқ норозиликларга сабаб бўлди, ижтимоий тармоқлар фойдаланувчилари, талабалар ва ҳуқуқ ҳимояси фаоллари бу ҳол талабаларнинг ҳуқуқини поймол қилишини айтмоқда. Фаоллар ижтимоий тармоқларда билдирувни ўта диндор ва консерватив минтақада аёллар ҳуқуқининг яна бир чекланиши дея қораламоқда.\nБуйруқ қўзғаган ушбу шов-шув сабаб бўлса керак, 27 январда кампуси Музаффаробод шаҳрида жойлашган университет раҳбарияти буйруқни бекор қилди.\nБироқ вақтинчалик тақиқ мусулмонлар кўпчиликни ташкил этадиган Покистон ва Кашмирдаги мактаб ва университетларда дресс-код – кийиниш тартибини жорий этиш бўйича сўнгги уринишлдардан бири, холос.\nИсмини аташни истамаган бир университет ўқитувчиси “Озодлик” радиосига университет раҳбариятини бундай қадам қўйишга синф хоналари ва аёллар ваннахоналарида лаб бўёғи билан чизилган уят граффити суратларига оид шикоятлар сабаб бўлганини айтди.\nЎқитувчи “Озодлик” радиосига жўнатган граффити суратларидаги тасвир чапланиб кетган. Суратларнинг ҳақиқий эканини аниқлаб бўлмади.\nУниверситет маъмуриятининг тақиқ сабабини тушунтиришга уринишлари кескин танқидни бартараф қила олмади.\n‒ Шу ростми? ‒ деб сўради покистонлик сенатор Шерри Раҳмон. ‒ Университет бошқарувининг кучи ва вақтини сарфлайдиган бошқа иши қолмадими?\n“Марши Аврат” аёллар ҳуқуқини ҳимоя қилувчи ташкилотлар жамоаси вакили айтишича, “аслида эркинлик қўрғони деб билинадиган бундай таълим муассасалари хавотирларга сабаб бўлмоқда ва талабаларнинг асосий ҳуқуқини поймол қилмоқда”.\nПокистоннинг GNN TV тармоғи журналисти Асғар Ҳаёт тақиқни “ўта кулгили” деб атади.\n‒ Университет маъмурияти ёшларимизга сифатли таълим бериш ўрнига лаб бўёғини тақиқлаб ўтирибди, ‒ деди у.\nИнсон ҳуқуқи фаоли Алий Кашмирий ушбу хатти-ҳаракатни “танлаш эркинлигига яна бир ҳужум”, деб баҳолади.\nҲижоб билан боғлиқ зиддиятлар\nЛаб бўёғини вақтинчалик тақиқлаш Покистон мактаб ва университетларидаги сўнгги қарама-қаршиликка сабаб бўлди. У ердаги бошқа таълим муассасаларида қиз талабаларни ажратиб ўқитиш ва аёллар учун қатъий кийиниш тартибини жорий қилишга уриниб кўрилган эди.\nСентябрда Покистон шимоли-ғарбидаги Хайбер Пахтунхва вилояти ҳокимияти иккита шаҳардаги мактабларнинг қиз ўқувчиларини рўмол ўрашга мажбурловчи буйруқ чиқарди.\nВилоят маркази Пешавор шаҳридаги туман таълими мутасаддилари давлатга қарашли қизлар мактаблари раҳбарларига барча ўқувчиларга рўмол ўраш, чодра ёпиниб юришга кўрсатма бериш буюрилди.\nҲарипур шаҳри ва Хайбер Пахтунхва вилоятидаги туман таълим бошқармаси ҳам шундай фармойиш чиқарган эди.\nБундай хатти-ҳаракатлар ижтимоий тармоқларда норозиликларга сабаб бўлди, фаоллар ҳокимият идораларини аёллар ҳуқуқини чеклашда айблаб чиқди.\nБироқ миллий миқёсда шов-шув кўтарилгандан сўнг улар бундай буйруқларини бекор қилишга мажбур бўлди.\nДилором Сайдаминова: Рақсга тушган эронлик қизнинг жазоланиши вахшийликдир!\nЎзМУ доценти депутатларга парламентда беқасам чопон кийиб ўтиришни таклиф қилди\nТеҳронда мусулмонча дресс кодни бузган аёллар ҳибс қилинмайдиган бўлди\nЎзбекистонда мижозни кийими ёқмагани учун банкка киритишмади


O'zbekiston yangiliklari - Bugun yangiliklar: O'zbekiston va dunyodagi eng so'nggi yangiliklar — Solanews.uz\nРУ ЎЗ O'z\n05 июл 2022, Сешанба\n1 USD = 10850.10 | 1 EUR = 11344.86\nМусулмонлар идораси Ҳайит намози ўқилмаслиги ҳақидаги миш-мишларни рад қилди.\nЎзбекистон мусулмонлари идораси ижтимоий тармоқларда «Ҳайит намози ўқилмайдиган бўлди», деган мазмунда тарқатилаётган хабарлар асоссиз ва ҳақиқатга тўғри келмаслигини маълум қилди.\nТермитлар Ичан Қальадаги тарихий обидага жиддий зарар етказди\nИчан Қальадаги айрим бино ва уйларга термитлар жиддий зарар етказган. Бу ҳақда “Менинг Юртим” телеканалидаги “Марказий Студия” кўрсатуви хабар берди, дея ёзмоқда "Замон" нашри.\nСамарқандда ҳайдовчилик гувоҳномаси бўлмаган шахслар содир этган ЙТҲда Labo ҳайдовчиси вафот этди.\nЎзаро тўқнашган Nexia ва Labo машиналарининг ҳайдовчилари ҳайдовчилик гувоҳномасига эга бўлмаган.\nТошкент сайёҳлар учун энг арзон шаҳарлар рўйхатига киритилди\nХорижий сайёҳлар учун энг арзон шаҳарлар рўйхати шакллантирилди. Cост оф Ливинг Cитй Ранкинг рейтингидан Тошкент, Душанбе ва Бишкек ҳам ўрин олган.\nСурхондарёнинг Хатак ғорида яна бир неандертал одам макони аниқланди\nШеробод туманида жойлашган Сурхон давлат қўриқхонаси Хатак бўлими Боғли дара массивида 2021 йилда археологлар томонидан мил.авв. 100-40 минг йилликка оид неантертал одам макони топилиб, жорий йилнинг июнь ойидан кенг кўламли қазишма ишлари бошлаб юборилди.\nФарғонада давлат ресурсидан ажратилган унни қиммат нархда сотиб юбориш ҳолати аниқланди.\nФарғона вилоятининг Боғдод туманида давлат ресурсидан ажратилган ун маҳсулотини қиммат нархларда сотиб юбориш ҳолати аниқланди.\nБухорода 7 гектар ерни $120 мингга сотмоқчи бўлган шахс ушланди\nБухоро вилоятида 7 гектар экин ер майдонини 120 минг долларга сотишга уринган шахс келишилган пулнинг 20 минг долларини олаётган вақтда ушланди.\n“Қўйлиқ” йўл қуриш учун олиб қўйилади\nТошкент ҳалқа автомобиль йўлига кириш ва чиқиш имконини берувчи ёрдамчи йўл ўтказгичлар қурилиши муносабати билан “Қўйлиқ” деҳқон бозори ҳамда “Triumvirat-Qurilish” МЧЖга қарашла “Қўйлиқ” савдо мажмуаси давлат ва жамоат эҳтиёжи учун олиб қўйилади ва мулк эвазига компенсация тўланади.\nБозорлардаги озиқ-овқат маҳсулотлари нархи маълум қилинди.\nНукус шаҳридаги деҳқон бозорида 45 000 сўмдан мол гўшти сотилмоқда.\nЖиззахдаги “заправка”да машина портлаб кетди\nКеча, 23 июнь куни Жиззах вилояти Шароф Рашидов туманида жойлашган автомобилларни газ билан тўлдириш компрессор станциясида ВАЗ-2106 русумли автомобилга ёқилғи тўлдириш жараёнида портлаш содир бўлган.\nТуғуруқхонага $1400 эвазига ишга киритиб қўйишга уринган мансабдор қўлга тушди\nРШТТЁИМ Самарқанд филиали директорининг ўринбосари фуқарони туғуруқхонага ҳамшира лавозимига ишга киритиб қўйишга уринганликда гумонланмоқда.\nТошкентда фоҳишалик қилиш учун аёлни Дубайга сотиб юбораётган гуруҳ аъзоларига суд ҳукми ўқилди\nБир фуқаро (аёл) Бектемир туман ИИО ФМБ бошлиғига ариза билан мурожаат қилади. Ўз аризасида икки нафар аёл уни алдаб, Дубайга фоҳишалик билан шуғулланиш учун юбораётганлигини маълум қилган.\nSola News © 2022. Барча ҳуқуқлар ҳимояланган | ишлаб чиқилган ва дизайн қилинган Usoft


ИЖТИМОИЙ ТАРМОҚЛАРДА БУЗУҚ АҚИДАНИ ТАРҚАТУВЧИ, АҲЛИ СУННА НОМИДАН ЁЛҒОН ГАПИРИБ ТУҲМАТ ҚИЛУВЧИ СОХТА ШАЙХ ВА БУЗУҚ ДАЪВАТЧИЛАРГА РАДДИЯ\nАгар тарихга назар ташласак, саодат асрида ва унга яқин даврларда Аллоҳ таолони барча айбу-нуқсонлардан поклаб ёд этилганига, У зотнинг сифатлари истеъмол қилинганидан ортиқ баҳс қилинмаганига гувоҳ бўламиз. Аммо, кейинчалик пайдо бўлган карромия ва мушаббиҳа каби фирқалар Аллоҳ таолонинг сифатлари ҳақида турли бузуқ даъволарни кўтариб чиқишган. Уларнинг бузуқ даъволаридан бири Аллоҳ таолога макон нисбатини бериш бўлган.\nШундан кейингина Аллоҳ таолонинг маконлардан пок экани ҳақида чуқур баҳс қилишга эҳтиёж туғилган. Мазкур фирқаларнинг даъволарига аҳли сунна вал жамоа уламолари Қуръон ва суннат асосида кескин раддиялар берганлар. Ушбу масала бўйича Аҳли сунна ва адашган фирқалар орасидаги фарқлар қуйидагича бўлган:\nАллоҳ таоло “Шуро” сурасида шундай хабар берган “У зотга ўхшаш ҳеч нарса йўқдир”11-оят.\nУшбу оят Аллоҳ таолонинг аъзо ва қисмлардан таркиб топган жисм эмаслигига, ҳамда бирор макон ё тарафдан жой олишдан пок эканига ёрқин далилдир. Зеро, Аллоҳ таоло бирор тарафда бўлса, бошқа жисмларга ўхшаш бўлиб қолади. Бу эса У зотнинг берган хабарига зиддир.\nАллоҳ таоло Бақара сурасида шундай хабар берган “Аллоҳ, Ундан ўзга илоҳ йўқ. У тирикдир ва қайюмдир” 255-оят.\nАллоҳ таоло Ўзининг қаййумлигини, яъни барча махлуқотларни тутиб турувчи эканини айтган. Бу эса У зотнинг борлиги ўз-ўзидан эканига, бошқа барча нарсаларнинг бор бўлиши У зотга боғлиқ эканига далолат қилади. Шунга кўра агар Аллоҳ таолони бирор тарафда дейилса, Унинг борлигини ўша тарафга боғлиқ қилиш бўлиб қолади. Бу эса У зотнинг қайюум сифатига зид нарсани исбот қилишдир. Шунинг учун Аллоҳ таоло бирор томонда бўлишдан пок, томонларни ҳам, маконларни ҳам тутиб турувчидир, деб эътиқод қилиш лозим.\nАллоҳ таоло “Ҳашр”сурасида шундай хабар берган: “У – Аллоҳ – Холиқ, Бориъ, Мусоввирдур” 1-оят.\nРасулуллоҳ соллаллоҳу алайҳи васаллам қуйидагича дуо ўқишни таълим берганлар. “Сен Зоҳирсан, Сендан юқорида ҳеч нарса йўқ, Сен Ботинсан, Сендан пастда ҳеч нарса йўқ”. Муслим ривояти. Ҳофиз Аҳмад ибн Ҳусайн Байҳақий (458-ҳижрий санада вафот этган) роҳматуллоҳи алайҳ ушбу ҳадис ҳақида шундай деганлар: “Баъзи асҳобларимиз Аллоҳ таолодан маконни нафий қилишга Набий соллаллоҳу алайҳи васалламнинг “Сен Зоҳирсан, Сендан юқорида ҳеч нарса йўқ, Сен Ботинсан, Сендан пастда ҳеч нарса йўқ” сўзларини далил қилишган. Чунки, юқорисида бирор нарса бўлмаса, пастида бирор нарса бўлмаса, бирор маконда бўлмаган бўлади.\nХулафои рошидинларнинг бири, улуғ саҳоба Али ибн Аби Толиб розияллоҳу анҳу шундай деганлар: “Аллоҳ таоло бўлган, бирор макон бўлмаган, У ҳозир олдин қандай бўлса ўшандайдир”. Абу Мансур Бағдодий “Ал-фарқу байнал фирақ” китобида келтирган.\nУлуғ тобеинлардан бири Зайнулобидийн Али ибн Ҳусайн роҳматуллоҳи алайҳ (94-ҳижрий санада вафот этган) шундай деганлар: “Сен – бирор макон ўз ичига ололмайдиган Аллоҳсан”. “Соҳийфатус сажжадия) китобида келтирган.\nИмом Жаъфар Содиқ роҳматуллоҳи алайҳ (148-ҳижрий санада вафот этган) шундай деганлар: “Кимки Аллоҳ таолони бирор нарса ичида, ё бирор нарсадан таркиб топган, ё бирор нарса устида деб ҳисоблаган бўлса, ширк келтирибди. Чунки У зот агар бирор нарсанинг ичида бўлса чегараланган бўлиб қолади, агар устида бўлса, кўтариб турилган бўлиб қолади, агар бирор нарсадан таркиб топган бўлса янгидан пайдо бўлган бўлиб қолади”. Қушайрий “Рисалатул Қушайрия”да келтирган.\nИмом Таҳовий роҳматуллоҳи алайҳ (321-ҳижрий санада вафот этганлар) “Ақида” номли рисолаларида шундай ёзганлар: “У зотни олти тараф бошқа махлуқотларни (ўз ичига олгани)сингари ўз ичига ололмайди”.\nАҳли сунна вал жамоа имоми Абу Мансур Муҳаммад ибн Муҳаммад ибн Маҳмуд Мотуридий роҳматуллоҳи алайҳ (333-ҳижрий санада вафот этганлар) “Тавҳид” номли китобларида “Аллоҳ таолони макон билан васф қилиш жоиз эмаслиги” номли бобда шундай ёзганлар: “Зеро, У зот бўлгани, ва бирор маконнинг бўлмагани собитдир… Албатта (У зотга нисбатан) маконни айтиш улуғлаш ва мақташ навидан эмас”.\nҲужжатул ислом имом Ғаззолий роҳматуллоҳи алайҳ (505-ҳижрий санада вафот этганлар) “Қоваъиул ақоид” номли асарларида шундай ёзганлар: “Миқдорлар Уни чегаралай олмайди, чегаралар Уни ўз ичига ололмайди, тарафлар Уни иҳота қила олмайди, ерлар ҳам, осмонлар ҳам Уни қамраб ололмайди”.\nШайх Шиҳобиддин Аҳмад ибн Муҳаммад Қосталоний роҳматуллоҳи алайҳ (923-ҳижрий санада вафот этганлар.) “Иршадус сорий шарҳу саҳиҳил Бухорий” номли китобларида шундай ёзганлар: “Аллоҳ таолонинг зоти барча макондан ва барча тарафдан покдир”.\nМуҳаммад ибн Аҳмад Шинқитий роҳматуллоҳи алайҳ (1404-ҳижрий санада вафот этганлар.) “Ал-айатул муҳкамат” номли китобларида қуйидагиларни ёзганлар: “Суннат уламолари Аллоҳ таолонинг барча нарсадан беҳожат эканига, барча нарсанинг Унга муҳтож эканига, Ўз-Ўзидан қоим эканига, бирор ўринга ҳам, бирор хословчига ҳам муҳтож эмаслигига иттифоқ қилганлар. Бас У зот замонлару маконларни яратгандир, Ўзи олдин қандай бўлса ўшандайдир”.\nДемак, ушбу маълумотлардан кейин хулоса қилиб айтадиган бўлсак, биз аҳли сунна вал жамоа Аллоҳ таоло ҳақида шундай эътиқод қиламиз:\nАллоҳ таоло азалийдир. У бирор нарсага ўхшамайди, Унга ҳам бирор нарса ўхшамайди. У бирор тарафда ҳам, бирор маконда ҳам эмас. Унга вақт ҳам, замон ҳам жорий бўлмайди. Агар кўнглимизга “Аллоҳ қаерда” деган савол келадиган бўлса, иймон ва ихлос билан: “Бирор макон бўлмаган пайтда ҳам У зот бўлган. Кейин маконларни пайдо қилган, замонларни жорий қилган. Замонлару маконлар йўқ пайтда У Зот қандай бўлса ҳозир ҳам ўшандайдир” деймиз.\nРоббимизга ҳамду санолар, Пайғамбаримиз саллоллоҳу алайҳи ва салламга салавот ва саломлар бўлсин!\nСамарқанд шаҳар бош имом-хатиби ўринбосари, "Дамариқ" жоме масжиди имом-хатиби\nКиритилган вақти: 27/02/2021 19:24; Кўрилганлиги: 492\nМатериал манзили: https://www.sammuslim.uz/articles/aqidah/ijtimoiy-tarmoqlarda-buzuq-aqidani-tarqatuvchi-ahli-sunna-nomidan-yolgon-gapirib-tuhmat-qiluvchi-soxta-shayx-va-buzuq-davatchilarga-raddiya\nЧоп этилган вақт: 19/09/2021 01:09


Qalampir.uz - НАТО аъзолари сони 30 тага етди\nНАТО аъзолари сони 30 тага етди\n17:30, 06.02.2019 Олам\nБрюсселда аъзолик тўғрисидаги қарор имзоланди.\nМакедония Шимолий атлантика альянсининг 30-аъзоси бўлди. Македониянинг НАТОга қўшилиши тўғрисидаги қарорни Бельгия пойтахти Брюссель шаҳрида ҳарбий иттифоққа аъзо 29 давлатнинг элчилари ва расмий Скопье вакили имзолаган. Бу ҳақда “Vesti” хабар берди.\nЙиғилишда НАТО Бош котиби Йенс Столтенберг ва Македония ташқи ишлар вазири Никола Димитров ҳам иштирок этган.\nЭндиликда қарор аъзо давлатларнинг парламентларига ратификация қилишлари учун юборилади. Шундан сўнг, Македония ўзи уни ратификация қилиши мумкин бўлади.\nЖараён 2019 йил охирига қадар якунланиши керак. Македония декабрь ойида НАТОнинг Лондондаги саммитида алъянснинг аъзоси сифатида расман эълон қилинади. Ўша саммитда НАТО ўзининг 70 йиллигини ҳам нишонлайди.\nҚайд этиш керакки, Македония НАТОга қўшилиш учун давлат номини “Шимолий Македония Республикаси” деб ўзгартиришига тўғри келди.\nБугунгача Албания, Бельгия, Болгария, Буюк Британия, Венгрия, Германия, Греция, Дания, Исландия, Испания, Италия, Канада, Латвия, Литва, Люксембург, Нидерландия, Норвегия, Польша, Португалия, Руминия, Словакия, Словения, АҚШ, Туркия, Франция, Хорватия, Черногория, Чехия, Эстония ва Македония НАТОга аъзо эди.\n15:29, 15.01.2019 3 855\n17:34, 09.01.2019 9 913\n19:53, 05.12.2018 2 508\nНАТО ХХI асрдаги энг йирик ҳарбий машғулотларни ўтказади\n10:14, 03.10.2018 2 209\nМакедонияда мамлакат номи масаласида референдум бўлиб ўтди\n11:34, 01.10.2018 1 682


— Марказий Осиё давлатлари, жумладан, Ўзбекистонга бориб келдингиз. Ташриф таассуротлари, Дональд Трамп Президент бўлганидан кейин бу минтақага нисбатан сиёсатда қандай ўзгаришлар юз бергани ҳақида сўзлаб берсангиз.\n— Икки жиҳатни таъкидламоқчиман. Ҳозирги муҳим янгиликлардан бири шуки, Ўзбекистонда Президент Шавкат Мирзиёев олға сурган ташаббуслар минтақавий ҳамкорликни ривожлантиришга хизмат қилади. Марказий Осиё давлатлари ўз салоҳиятини тўла рўёбга чиқариши учун янги имкониятлар юзага келмоқда. Шавкат Мирзиёев давлатни ташқи дунё учун очар экан, қўшниларга дўстлик қўлини чўзиб, чегара муаммоларини ҳал этиш йўлида ҳаракат қилар экан, биз ҳам Марказий Осиёнинг янги қирраларини кашф этаяпмиз ва янгича ҳамкорлик ҳақида ўйлаяпмиз.\nИккинчи жиҳат — Президентимизнинг Жанубий Осиё стратегиясидир. Ўтган йилнинг августида эълон қилинган бу стратегия «Афғонистонда барқарорлик ва хавфсизлик таъминланмагунча, биз у ерни тарк этмаймиз», деган ваъдага асосланади. Бу Ўзбекистон учун, Афғонистоннинг бошқа қўшнилари учун жуда муҳим қарор. Минтақа раҳбарлари бу қароримизни олқишламоқда. Афғонистон Президенти Ашраф ўани Тошкентга келиб кетди. Қатор битимлар имзоланди. У ўз давлатини Марказий Осиёнинг бир қисми, деб атади. Минтақадаги ҳозирги манзара бизни умидлантиради. Бу ерда икки томонлама алоқалар жонланмоқда, халқаро ҳамжамият Марказий Осиёга янги назар билан қарамоқда. Бу ҳолат Афғонистонда тинчликка эришиш умидини кучайтиради.\n— Тошкент учун Афғонистон бўйича март ойида ўтказиш режалаштирилган анжуман жуда муҳим.\n— Гапингизга тўлиқ қўшиламан — бу анжуман Ўзбекистон учун ниҳоятда муҳим. Ўзбекистон Афғонистонда тинчликка эришиш йўлида тарихан муҳим ўрин тутиб келган.\n— Афғонистондаги вазият ўзингизга маълум. Анжуман нимани ўзгартира олади?\n— Бу анжуман музокара учун йўл очиқ эканини кўрсатади. Бу ғоят аҳамиятли. Қон тўкишни тўхтатиб, Афғонистон Конституциясига риоя этган ҳолда, камсонли миллатлар ва хотин-қизлар ҳуқуқларини ҳурмат қиладиган кучлар билан муросага келиш йўллари бор. Минтақадаги ҳар бир давлат, АҚШ ва Афғонистон фақат тинчлик ва барқарорлик истайди. Тинчлик музокаралари иш берсин, дейди.\nКобулда содир этилаётган хуружлар халқаро ҳамжамиятга тинчликнинг душмани аслида ким эканини яққол кўрсатди. Бу — «Толибон». Шу боис бутун эътиборимизни мана шу ёвуз кучга қаратаяпмиз. Унинг таркибида қурол ташламоқчи бўлганлар ҳам бор. Шундай экан, муроса умиди сўнмайди. Ҳукумат толиблар билан тил топиша олишига ишонади.\n— Марказий Осиё давлатлари АҚШ билан алоқалар мустаҳкам бўлишини хоҳлайди. Бироқ Вашингтон минтақага Афғонистон орқали қарайди.\n— Бу нотўғри талқин. Афғонистон, шубҳасиз, муҳим давлат. Лекин минтақа давлатлари билан алоқаларимиз, сиёсатимиз ҳамиша ўзаро манфаатларга асосланган. Ҳамиша уни қандай шакллантириш, иқтисодий ҳамкорликни таъминлаш, ислоҳотларни қўллаб-қувватлаш ҳақида бош қотириб келганмиз. Мустақилликнинг илк йилларида бу давлатларга оёққа туриб олиши учун ёрдам кўрсатганмиз. Энди манзара бошқача.\nБиз Ўзбекистонда Шавкат Мирзиёев бошлаган ислоҳотлар самара беришини истаймиз. Конвертация очилгани АҚШ хусусий секторида қизиқишни оширди. Компанияларимиз учун бу мамлакатда ишлаш имкониятлари кенгайди. Ҳозирги вазифа — бизнес тарғиботи. Ўзбекистон Жаҳон савдо ташкилотига киришига тарафдормиз.\n— Вашингтон Ўзбекистондаги ўзгаришлар жараёнини қандай баҳолайди?\n— Ўзбекистон ўзи ўзгаришларни амалга ошираяпти. Ташқи таъсир остида эмас. Биз катта қизиқиш билан кузатаяпмиз ва қўллаб-қувватлаймиз. Ёрдамлашишга ҳам тайёрмиз. Тошкентга борганимда ташқи ишлар вазири, мудофаа вазири, Афғонистон бўйича махсус вакил, сенаторлар, фуқаролик жамияти институтлари ва халқаро ташкилотлар вакиллари билан мулоқот қилдим. Ҳамма янги имкониятлар ҳақида гапирди. Мақсадни аниқ белгилаб, режа асосида амалга ошириш керак. Бу мураккаб жараён. Нафақат АҚШ, балки БМТ, Жаҳон банки, Халқаро валюта жамғармаси ва бошқа тузилмалар Президент Шавкат Мирзиёевга кўмаклашиш тарафдори.\nАфв ҳақидаги Фармон, мажбурий меҳнатга қарши чоралар, ахборот майдонининг очила бошлагани, адлия тизимини ислоҳ қилиш борасидаги қадамларнинг аҳамияти катта. АҚШ бизнеси кўпдан буён Ўзбекистонга қизиққан, лекин ҳамкорлик учун етарли даражада имкон топа олмаган. Бугунги ўзгаришлар ҳаммамизни эзгу ишларга чорламоқда. Янги Ўзбекистонга янгича кўз билан қараяпмиз.\n— Минтақада АҚШ фаол иштирокчи эмас, балки кузатувчи, дейдиганлар кўп. Россия ўз иқтисодий ва сиёсий таъсир воситаларига эга. Хитой миллиардлаб доллар сармоя олиб кирмоқда. Бу ҳам таъсир воситасига айланиши мумкин. АҚШ бу вазиятга реал тарзда қандай таъсир қила олади?\n— Биз Марказий Осиё билан чегарадош эмасмиз. Таъсир ўтказишни ҳам истамаймиз. Ўзбекистон ва Марказий Осиёнинг бошқа давлатлари эркин, суверен, ҳудудий жиҳатдан яхлит давлатлар бўлиб қолиши тарафдоримиз. АҚШ билан ҳамкорлик бошқалар билан шерикликка дахл қилмаслиги керак.\nМарказий Осиё биз учун муҳим. Президентлар — алоқада. Ташқи ишлар вазирлари — алоқада. Ўзбекистон минтақадаги муҳим давлат сифатида ҳамиша бизнинг эътиборимизда. Марказий Осиё билан ришталаримизда, минтақа истиқболида унинг ўрни беқиёс. Биз ҳамкорликнинг янги йўлларини излашдан тўхтамаймиз.\n— АҚШнинг Марказий Осиёдаги Шимолий таъминот тизими ишлаб турибди. Бу борада янги келишувлар кутилаяптими?\n— Савдо ва транспорт алоқаларига ҳамиша жиддий эътибор берамиз. Минтақадаги мамлакатлар билан шу соҳада ишлашни давом эттириш ниятидамиз.\n— Иқтисодий соҳада АҚШ компанияларининг Ўзбекистонга қизиқиши қанчалик ошди?\n— Қизиқиш катта. Янгиликлар кутсак, арзийди. Шахсан ўзим учун бир йўналиш жуда аҳамиятли — икки халқ бир-бирини яқиндан таниши, англаши, бир-биридан ўрганиши учун бизнес, таълим соҳасида, малака ошириш, ноҳукумат ташкилотларни ривожлантириш борасида йўлни катта очиш керак. Ҳукуматлар алоқаси билан халқлар ўртасида ришталар бошқа-бошқадир. Биз Ўзбекистон билан расмий ҳамкорликка урғу бериб келганмиз, лекин норасмий, яъни маданий ва ижтимоий алоқаларни ҳам ривожлантириш тарафдоримиз. Биз давлатларимиз ўртасида инсоний қадриятларга асосланган ҳамкорлик ривожланишини истаймиз. Бу борада қилинадиган ишлар кўп.\nАлишер Навоий номидаги Миллий кутубхонага бордим. Инглиз тили дарсликларини кўрдим. Уларни чоп этишга ҳомийлик қиламиз. Талабаларни кўриб, лол қолдим. Ўзбекистоннинг мағрур фуқаролари ўзлари глобал ҳамжамиятнинг бир бўлаги эканини англайди. Мамлакатларимизда янги авлод вакиллари бир-бирини таниши лозим ва буни таъминлаш долзарб вазифа, деб ҳисоблайман.\n— АҚШда ўқиш учун янги дастурлар ишга тушадими, олдин ёпилганлари қайта очиладими?\n— АҚШда ўқишни истаганлар элчихонамизнинг жамоатчилик билан ишлайдиган бўлимига мурожаат қилиши мумкин. Биз айрим дастурларни қайта тикламоқчимиз. Янгиларини очмоқчимиз. Биргаликда янги лойиҳалар бошлаш ниятидамиз. Турли соҳа эгаларини АҚШга олиб келиб, бизнинг тизим ва жамият билан яқиндан таништирадиган дастурлар бор. Бир-биримизни яқиндан танишимиз, англашимиз муҳим аҳамиятга эга. Бу янги ғоя ва таклифлар пайдо бўлишига имкон яратади. Биргаликда эзгу ишлар қила олишимизга ишончим комил.\nБугун Ўзбекистонга нисбатан қизиқиш, айниқса, кучайган. Давлат департаменти ҳамкорликни қайси йўналишларда ривожлантириш ҳақида бош қотираяпти. Тошкент — яхши шерик.\n— Ўзбекистон, хусусан, Президент ўзини синаб кўраётгандек. Сиз ҳам Ўзбекистон билан боғлиқ сиёсатда ўзингизни синаяпсизми?\n— Худди шундай. Биласизми, ислоҳот — жуда мураккаб жараён. Президент Шавкат Мирзиёев ўз олдига қўйган мақсадлар жуда катта ва шу сабабли ҳам ниҳоятда қийин. Нафақат тизим, балки менталитет ўзгариши керак. Муҳими, бунинг учун хоҳиш-ирода бор. Назаримда халқаро ҳамжамият Ўзбекистонни ҳар томонлама қўллаб-қувватлашга тайёр. БМТ, Жаҳон банки, умуман, ҳамма ёрдамга шай.\n«Америка овози» телерадиоси мухбири.\nМазкур рукндаги бошқа мақолалар: « Ўзбекистон Республикаси Мудофаа вазирлиги делегацияси Россияга нима мақсадда борди?\tҚорақалпоғистонга Қозоғистон элчиси келди »


“Снос”га тушган иморат учун 75,5 миллион сўм тўлаб берилади - zarnews.uz\nВилоят ҳокимининг сайёр қабулида Самарқанд шаҳри, Расадхона маҳалласида яшовчи Турғун Ғофуров уйининг бир қисми давлат ва жамият эҳтиёжлари учун бузилганига қарийб бир йил бўлган. Аммо унга “снос” қилинган иморати учун баҳоланган 75 миллион 500 минг сўм ҳалигача тўлаб берилмаган.\n- Ушбу муаммо бўйича вилоят ҳокимига мурожаат қилдим, - дейди Т.Ғофуров. - Ҳоким вилоят молия бошқармаси мутасаддиларига бир ҳафта ичида ваъда қилинган пул маблағини тўлаб бериш юзасидан топшириқ берди.\nСайёр қабулда шу пайтгача Самарқанд шаҳри аҳолисининг 250 дан зиёд мурожаатлари тингланди.\nТеглар: Сайёр қабул Эркинжон Турдимов "снос" уйлар


hidoyat.uz – “Мовароуннаҳр” нашриётининг сайти - Мен нега ғам чекай?\nМен нега ғам чекай?\nБир замонлар Балх шаҳрида очарчилик бошланди. Аҳвол кундан-кунга оғирлашиб, барчанинг юзига бирдек изтироб ва ғам соя солган эди. Аммо бир қул бу кулфат унга сира алоқаси йўқдек доим кулиб юрарди. Табиий, унинг хурсандлиги бошқаларни ҳайрон қолдиради. Ниҳоят одамлар ундан:\n– Ҳамма азоб чекаётган пайтда илжайиб юришга уялмайсанми? – деб сўрашади.\nУ эса табассум билан:\n– Нега шод бўлмай, нега ғам чекай? Хўжайинимнинг қўл остида катта бир қишлоқ ва кўплаб ер-суви бор. Шундай бир бойнинг қулиман. Эгамнинг кучи, унга бўлган ишончим кўнглимдан ҳар қандай дарду қўрқинчни кетказади, – деб жавоб қилади.\nБу воқеани кузатиб турганлар орасида Шақиқ Балхий ҳам бор эди. Қулнинг жавобини эшитиб титраб кетди ва бу ҳолатни узоқ мулоҳаза қилди. Бир муддатдан кейин кўнглидан кечганларини ифодалаб бундай деди:\n– Эй Раббим, Сен қанчалар улуғсан! Бу қул Сенинг мулкингга нисбатан игна учича бўлмаган бир қишлоққа эга бўлган, ўзини ҳимоя қиладиган хўжайини борлиги учун қувоняпти. Раббим, Сен бутун мулклар Эгасисан, борлиқнинг ягона ва ҳақиқий соҳибисан, ризқимизни етказишга ваъда бергансан, шунга қарамай, нега биз ризқ борасида бунчалик ғамга тушамиз, изтироб чекамиз?!\nРивоятга кўра, шундан кейин Шақиқ Балхий умрини Ҳақ йўлига бағишлади. Асло ризқ андишасини қилмади, умр бўйи чин таваккул, хотиржамлик ва ҳаловат ичра яшади. У зот кўпинча ушбу жумлаларни такрорларди:\n– Мен бир қулнинг талабасиман. Нимага эришган бўлсам, унинг биргина сабоғи билан эришдим.\nТошкент Ислом инстиути талабаси Наргиза Машарипова тайёрлади.


Путин таҳдиди остида Украина Славянскка юриш қилмоқда - BBC O'zbek\nПутин таҳдиди остида Украина Славянскка юриш қилмоқда\nУкраина махсус кучлари, Президент Владимир Путиннинг "оқибатлар ҳақидаги огоҳлантиришларига қарамасдан, бўлгинчилар босиб олган Украина шарқидаги Славянск шаҳрига кириб борганлар.\nЗирхли машиналарга ҳамроҳлик қилган десант кучлари Славянск ташқарисидаги икки назорат нуқтасига ҳужум қилиши оқибатида икки бўлгинчи нобуд бўлган.\nБироқ, Би-би-си мухбири Славянс тинч дея хабар қилаяпти.\nАввалроқ Украина жануби-шарқидаги Мариуполь шаҳрида нотинчликлар бўлиб ўтганди.\nИчки Ишлар Вазири Арсен Аваков ҳукумат қўшинлари Россияпараст жангариларни Мариуполь шаҳар ҳокимиятидан чиқаришга муваффақ бўлганини айтган.\nЛекин, Мариуполда бўлган Би-би-си мухбири Наталия Антелаванинг билдиришича, эрталаб ҳоким ва қуролли кучлар ҳокимият биносига киришган бўлсада, ҳозир у ерда Украина қўшинлари йўқ.\nУнга кўра, Россияпараст фаоллар бинода миналар йўқлигига ишонч хосил қилишгач, у ерга қайта кириб олишга шайланганлар.\nБаъзи хабарларга биноан, Славянскдаги амалиётда қатнашган Украина ҳарбий машиналари ва қўшинлари энди ортга чекинганлар.\nБи-би-си мухбирлари Макатиха қишлоғига яқин назорат нуқтасига борганларида тутаётган шиналар ва тешилган қумқопларни кўрганлар. Лекин, улар ҳозир у ерда ёнғин ва жасадлар йўқлигини айтишди.\nСлавянскдаги Би-би-си мухбири Стив Розенберг шаҳар маркази сокин экани, ҳамда Россияпараст фаоллар ўрнатган қўлбола назорат нуқталари ва кўчаларда одамлар сайр қилиб юрганини айтади.\nСлавянск амалиётидан сал аввалроқ Россия телевидениеси орқали чиқиш қилган жаноб Путин: "Агар Киевдаги тизим мамлакат ичидаги оддий аҳолига қарши армияни қўллай бошлаган бўлса, унда бу, шубҳасиз, жуда жиддий жиноят", - деди.\n"Албатта, бу қарорни қабул қилган шахслар учун ва ўзаро муносабатларимиз учун оқибати яхши бўлмайди", - дея қўшимча қилди у.\nАйни пайтда АҚШ Президенти Барак Обама Россияни ўтган ҳафта Женевада эришилган келишувни бузганликда айблаган. Бу келишувга биноан, Россияпараст бўлгинчилар ишғол қилинган биноларни бўшатишлари керак эди.\nЖаноб Обама Японияда бўлиб ўтган матбуот анжуманида Москва минтақадаги жангариларни тўхтатмаганини айтди ва АҚШ Россияга қарши янги санкцияларни тайёрлаётганидан огоҳлантирди.\nНАТОнинг Оврўпо шарқидаги аъзолари ўртасида Россиянинг мақсадлари борасида хавотирлар ошар экан, АҚШ қўшинлари ҳарбий машқлар учун Польшага қўна бошлаганлар.\nАлоҳида ҳодисада, Хорливка шаҳрида Донецк вилоятида ўғирлаб кетилган ва ўлдирилган Украинапараст сиёсатчи Владимир Рыбакнинг дафн маросими бўлиб ўтмоқда.\nХорливкада бўлган Би-би-си мухбири Стив Розенберг келажак учун ишончсизлик ва чуқур тушкунлик манзарасида ўтган маросимда жаноб Рыбакнинг яқинлари ва дўстлари руҳонийнинг сўзларини тингладилар.\nМосква ўзининг Украинадаги манфаатларига қарши қилинган ҳар қандай ҳужумни жавобсиз қолдирмаслигини айтган ва Украина билан чегарарда ўн минглаб қўшинларини ушлаб турибди.


Президент Чирчиқдаги иккита маҳалла аҳолиси билан суҳбатлашди — фото - UzNews.uz\n18 марта, 21:40 293 0\nПрезидент Чирчиқдаги иккита маҳалла аҳолиси билан суҳбатлашди — фото\nШавкат Мирзиёев суҳбат давомида шаҳарда зарур шароитларни яратиш учун катта ишлар бошланганини қайд этди.\nПрезидент Чирчиқ шаҳрига ташрифи чоғида «Ифтихор» маҳалласига ташриф буюрди ва кўп қаватли уйларда яшаётган одамлар билан суҳбатлашди, деб хабар бермоқда президент матбуот хизмати.\n«Чирчиқ бир пайтлар донғи кетган шаҳар эди. Охирги вақтларда анча «чарчаб» қолганди. Тегирмон навбати билан дегандек, энди бу ерда ҳам ҳамма шароитларни яратамиз. Саноатни кўтариш, иш жойлари очиш, йўлни, иссиқлик таъминотини яхшилаш бўйича катта ишларни бошлаяпмиз», - деган давлат раҳбари.\nПрезидент шаҳардаги «Лола» маҳалласида ҳам бўлди. Ижтимоий ҳимояга муҳтож оила хонадонига кириб, ҳол-аҳвол сўради.


“Дарё бўйида яшаб сувга ёлчимаяпмиз”. Хоразмда “Обод қишлоқ“ дастурига киритилган қишлоқ қаровсиз аҳволда - Халқ сўзи\n18:23 02 Август 2018 Жамият\nҚорақалпоғистон Республикасининг Беруний тумани ҳудуди орқали Амударё устига қурилган катта кўприкдан ўтишингиз билан Хоразмнинг Чолиш қишлоғи ҳудудига кириб борасиз. Ҳар бир меҳмонда вилоят ҳақидаги дастлабки таассуротлар ушбу қишлоқ манзараларини томоша қилиш орқали шаклланади, десак янглишмаймиз. Зеро, халқимиз остонага қараб уйга баҳо беришга одатланган.\nДарё ёқасида жойлашган, бир пайтлар сўлим узумзорлари билан донг таратган қишлоқ қиёфаси эса кўнгилни хира қиладиган аҳволга келиб қолгани ҳам айни ҳақиқат. Шу боис Президентимиз ташаббуси билан ҳаётга татбиқ этилаётган “Обод қишлоқ” дастури бўйича Чолишда ҳам кенг кўламда қурилиш ва ободонлаштириш ишлари бошлаб юборилган эди. Ишчи гуруҳ томонидан қишлоқнинг инфратузилмаси, ижтимоий соҳа объектлари ва аҳоли хонадонларининг ҳолати ўрганилиб, халқ билан мулоқот уюштирилди. Шу асосида “йўл харитаси” тузилиб, қишлоқни обод масканга айлантириш бўйича лойиҳалар ишлаб чиқилди. Бироқ катта кўтаринкилик, шижоат билан бошланган бунёдкорлик ишлари суръати орадан бироз муддат ўтиб кескин сусайиб кетди.\n— “Обод қишлоқ” дастури ҳаётга татбиқ этила бошлангач, эътибордан четда қолиб кетаётган маҳалламиз ҳам тубдан ўзгаришига умид қилгандик, — дейди Комилжон Отаниёзов номли маҳаллада яшовчи меҳнат фахрийси Дуржон Худойберганова. — Истагимиз амалга ошиб, дастур асосида таъмирлаш ишлари бошлаб юборилди. Биз ҳам қараб турмадик. Қўни–қўшнилар маслаҳатлашиб, уйларимизнинг фасад қисмини таъмирлаш, кўчани ободонлаштириш ишларини бажардик. Аммо бизга боғлиқ бўлмаган юмушлар ҳам борда. Масалан, бир неча йилдирки маҳалламиз ҳудудига оқар сув келмайди. Имкон топган томорқасини насос ёрдамида ер ости сувларидан суғоради. Натижада экин майдонларининг бир қисми қаровсиз қолиб кетяпти. Тоза ичимлик суви таъминоти учун пластмасса қувурлар олиб келишганди. Бир неча ойдан буён офтоб тиғида ётибди. Бу кетишда қувурлар фойдаланилмасдан туриб яроқсиз ҳолга келиб қолмасайди. Халқ мақолида айтилганидай, дарё бўйида яшаб сувга ёлчимаяпмиз.\nОролбўйи минтақасида тоза ичимлик суви таъминоти масаласининг нечоғлик долзарблиги кундай равшан. Қишлоқ аҳолисининг аксарият қисми фойдаланаётган ер ости сувининг шўрланиш даражаси юқорилиги боис истеъмол учун тавсия қилинмайди. Қишлоқ одамлари эса ер ости сувини ичишга яроқлилигини аниқлаш учун ундан намуна олиб лабораторияга боришга ҳафсала қилмайди. Бундай сифатсиз сувни узоқ муддат истеъмол қилиш эса инсон организмида туз ва тош касалликларини келтириб чиқаради.\n— “Обод қишлоқ” дастури доирасида эҳтиёжманд оилалар, ногиронларнинг уйларини таъмирлашга маҳаллий ҳокимликлар, ҳомийлар томонидан ёрдам берилаётганини телевидение орқали кўриб, рости, жуда қувонгандик, — дейди ушбу маҳаллада яшовчи фуқаро Ҳажибийи Худикова. — Биз ҳам уйимизнинг томини ёпиш, ташқи қисмини сал эпақага келтиришга ёрдам беришларидан умидвор бўлгандик. Афсус, ҳалигача ҳолинг не, деб хабар олувчи бўлмади. Аслида уй-жойни таъмирлаш ҳар бир оиланинг ўз зиммасидаги иш. Аммо турмуш ўртоғимнинг топгани ногирон қайнимни даволатиш ва рўзғорнинг кундалик харажатларидан ортмаяпти. Фарзандларимни паспорт билан боғлиқ муаммо туфайли ишга қабул қилишмади. Мен ҳам вақтинча ишсизман. Иш билан таъминлаш ёки оилавий тадбиркорликни йўлга қўйишга ёрдам беришса, биз ҳам рўзғоримизни бутлаб олардик.\nҚишлоқ ҳудудида ноқонуний қурилган бинолар бузиб ташланган бўлсада, қонуний қурилган, бироқ бугунги кунда харобага айланган иморатлар маҳаллалар ҳуснига соя солиб турибди. Айниқса илгари ҳарбий лицей жойлашган бино ва иншоотлар мажмуаси гўё урушдан кейин вайрон бўлган ҳудудни эслатади. Ошхона, ётоқхона, ёзги кинотеатр, ёпиқ сузиш ҳавзасигача мавжуд бўлган бу масканда наҳотки хорижий ва маҳаллий инвесторларни жалб қилиб, санаторий-профилакторий ёки дам олиш маскани барпо этиб бўлмаса? Ваҳоланки, бир вақтлар худди шу ерда бурғулаш йўли билан қазилган ер ости қудуғидан шифобахш сув отилиб чиққан. Афсус, дарё ёқасида, тўқайзорларга туташ ушбу ҳудуд экотуризм учун жуда жуда қулай. Лекин мазкур маскан бир неча йиллардан буён қаровсиз ётибди. Ачинарлиси, бундай ташландиқ иморатлар Чолишда анчагина.\n— Очиғи, қишлоқда яшашнинг ўзига яраша гашти бор, — дейди ушбу маҳаллада истиқомат қилувчи Тўлибой Раҳимов. — Қишлоғимиз дарё ёқасида жойлашгани боис бир вақтлар шаҳарликлар келиб, чиройли дала ҳовлилар қуришганди. Шароит ҳаминқадар бўлгач, бу иморатларнинг ҳам кўпчилиги ҳувиллаб ётибди. Маҳалламиз газ таъминотидан узиб қўйилганига ўн йилдан ошди. Суюлтирилган газдан фойдаланиш учун махсус сиғим туман газ идораси томонидан берилади, дейишганди. Бу масалада бир неча бор мурожаат қилишимга қарамасдан натижа бўлмагач, газ балонини бозордан сотиб олдим. Уйни томини шифер қилиш учун банкдан кредит олишни таклиф қилишди. Ўзим нафақадаман, фарзандларим ҳам доимий иш ўрнига эга бўлмагани боис кредит фоизларини тўлаш имкониятимиз йўқ. Шунинг учун қишнинг қорли-қировли кунлари келишидан олдин яна ҳар йилгидай томсувоқ қилишни режалаштириб қўйдим.\nМаҳалла ҳудудида намунавий лойиҳалар асосида тураржойлар бунёд этилган. Аммо табиий газ муаммоси туфайли кўпчилик янги ҳовли-жойларга кўчиб келмаяпти.\nХуллас, Чолишда “Обод қишлоқ” дастури бўйича бошланган хайрли ишлар аро йўлда қолиб кетяпти. Йўлларни таъмирлаш, сув таъминотини йўлга қўйиш, оилавий тадбиркорликни ривожлантириш, янги иш ўринлари яратиш, хизмат кўрсатиш шохобчаларини барпо этиш борасидаги ваъдалар ҳозирча ваъдалигича турибди. Аҳоли эса дастурда белгиланган тадбирларнинг амалга ошишини, эзгу ниятларнинг рўёбини кутиб яшамоқда.


Ғўза қатор ораларига биринчи ишлов бериш бўйича тавсиялар - Ўзбекистон Республикаси Қишлоқ хўжалиги вазирлиги\nҒўза қатор ораларига биринчи ишлов бериш бўйича тавсиялар\n7 Апрел 2013 00:00\nОб-ҳаво ўзига хос ўзгарувчан келаётган шароитда чигит бир текис униб чиққан майдонларда агротехника тадбирларини ўтказишда қуйидаги бир қатор тавсияларга амал қилишни тавсия қиламиз: Кўчат сийрак униб чиққан далаларни бузиб қайта экиш зарурияти туғилганда, албатта, аввалги ғўза навининг чигити экилиши керак. Акс ҳолда навлар аралашмаси келиб чиқиб, навнинг навдорлиги пасайиб кетади. Супер элита, элита ва бирламчи уруғлик чигитлари кўпайтирилаётган далалар бузиб экилганда ўша навнинг белгиланган авлодли уруғлик чигитлари экилиши керак.\nКўп йиллик тажрибалардан маълумки, механик таркиби ўрта ва оғир тупроқларда кучли ёққан ёмғирдан кейин қатқалоқ ҳосил бўлиб, илдизи яхши ривожланмаган ниҳолларни ўсишдан тўхтатади ва касаллантириб, нобуд бўлишига олиб келади. Бунинг олдини олиш учун тупроқнинг юза қисмини 1–2 кун ичида юмшатиш ва қатқалоқни бартараф этиш керак. Бунда ниҳоллар униб чиқмаган майдонларда ротацион мотигалар, яъни РОР билан эрталаб ва кечки пайтларда ишлов берилади.\nНиҳоллар униб чиққан майдонларда ишлов бериш учун культиваторлар шай қилиб қўйилиши зарур. Тўлиқ кўчат олинган майдонларда ниҳолларнинг ривожланишини тезлаштириш мақсадида қатор ораларига ишлов бериб, озиқлантириш лозим.\nFўза қатор ораларига биринчи ишлов сифатли ўтказилса, тупроқ майин, донадор ҳолатга келиб, тупроқдаги намлик узоқ вақт сақланиб, ниҳоллар баравж ривожланади. Қатор ораларига ишлов беришда культиватор ишчи органлари сонига эътибор бериш керак. Қатор ораси 60 см бўлганда культиваторда 5 та ғозпанжа, 8 та ККО, 20 та наральник, ўт кучли босган далаларда 20 та наральник ва 8 та пичоқ ўрнатилиб, жами иш органи камида 33 та бўлиши, қатор ораси 90 см бўлганда 5 та ғозпанжа, 32–34 та ККО, бегона ўт тарқалган майдонда 8 та пичоқ, 24–26 та наральник, жами 37–39 та иш органи ўрнатилиши лозим.\nЎзМЭИ маълумотларига кўра, кенглиги 60 см бўлган қатор ораларига ишлов беришда қамров кенглиги 150 мм бўлган КД 924, кенглиги 90 см бўлган қатор ораларига ишлов беришда эса қамров кенглиги 250 мм бўлган КРХ-19 ғозпанжалардан фойдаланиш мақсадга мувофиқ.\n1 ва 2-культивацияларда ярим ғозпанжалар ғўза қатор ораларидан 12–15 см узоқликда, 14–16 см чуқурликда юрадиган қилиб ўрнатилади. Қатор орасига ўрнатиладиган ғозпанжанинг чуқурлиги эса 18–20 см бўлиши лозим. Кейинги ишловларда ярим ғозпанжалар ғўза қаторларидан камида 15 см узоқликда қўйилиши, ишлов чуқурлиги 10–12 см бўлиши керак. Сизот сувлари яқин, тупроқ намлиги юқори бўладиган ҳудудларда, механик таркиби оғир тупроқли тоғолди минтақаларда ниҳоллар тўлиқ ўсиб-ривожланишини тезлатиш учун культивацияни имкон қадар вақтли бошлаш, зах, ортиқча намни йўқотиш имконини беради.\nКультивация билан бирга эгат олинса, намлик тезроқ кўтарилади, илдиз чиришига йўл қўйилмайди. Биринчи ишлов ғўза ниҳолларининг 75–80 фоизи униб чиқиб, қатори кўрингандан бошланса, униб чиқмаган 20–25 % ниҳоллар тезда униб чиқади. Тупроқ майин, донадор бўлиб, ўсимлик илдизи яхши ривожланади. Бу эса ўз навбатида гоммоз, илдиз чириш касалликларининг олдини олиб, ғўзанинг дуркун ўсиб-ривожланишини таъминлайди.\nБиринчи ишлов беришда, культиваторга (тупроқ юзаси қатқалоқ бўлса) ротацион юлдузча, пичоқлар ва чуқур юмшатиш панжаларини ўзаро мос ҳолда жойлаштириш керак. Бунда, юлдузчалар 3–5, ўртадаги органлари 12–14, чеккадагилари эса 6–8 см чуқурликка мослаб ўрнатилади.\nМеханик таркиби енгил, қумоқ, қумли тупроқлар ва механик таркиби ўртача бўлган ўтлоқи-соз тупроқлар шароитида биринчи культиваторнинг четки ишчи органлари 6–8, иккинчи жуфт органлар 8–10, учинчи жуфт органлар 10–12, ўртадагилари эса 60 см қатор оралиғида 13–14, 90 см қатор оралиғида 15–16 см чуқурликка мослаб ўрнатилади.\nМеханик таркиби оғир, сув ўтказиш хусусияти паст, сув яхши шимилмайдиган тупроқларда қатор оралари 60 см бўлганда ўртадаги ишчи органлари 15–16, 90 см қатор оралиғида 16–18 см чуқурликка мослаб ўрнатилиши керак. Бунда 60 см қатор оралиғида ўсимликдан ҳар икки томондан 5–7 см ҳимоя ҳудуди қолдирилиб, 45–50 см кенгликда, 90 см қатор оралиғида эса 75–80 см кенгликда ишлов берилади.\nШуни ҳам унутмаслик керакки, биринчи ва иккинчи культивация вақтида ҳимоя майдонини юмшатиш мақсадида культиваторга РОР русумли айланувчи юлдузчалар ўрнатилади. Улар одатда ўсимлик тупидан 3–5 см узоқликда, 3–5 см чуқурликда ишлов берадиган қилиб ўрнатилиши керак.\nҚўшқаторлаб чигит экилган майдонларда, биринчи культивация кўшқатор орасини (тор қаторларга) бегона ўтлар билан зарарланишини камайтириш ва ҳосил бўлган қатқалоқни юмшатиш учун бир дона ККО ёки кичик лапка билан 5–6 см ва икки дона РОР юлдузчаси 3–5 см чуқурликка ишлов берилади. Кейинги культивацияларда тор қаторлар орасига ишлов берилмайди. Қўшқаторлар оралиғи 25–30 (40) см қилиб экилса, биринчи ишлов беришдан сўнг қўшқаторлар оралиғига чуқур ишлов берилиши тупроқни юмшатади, натижада ўсув даври охиригача тупроқ зичлашмайди, ғўзанинг ўсиб-ривожланишини яхшилайди.\nЯганалаш – мўл ҳосил гарови. Чигит тўлиқ ундириб олингандан сўнг далаларнинг тупроқ шароити ва ғўза навини инобатга олган ҳолда яганалашга киришилади. Яганалашнинг энг мақбул муддати ғўза 1–2 чинбарг чиқарган пайтда ўтказишдир. Бу тадбир 3–5 кун кечиктириб ўтказилганда ҳосилдорлик 2–3, 4–5 чинбарг чиқарганда тугатилганда эса 4–5 ц/га. гача камаяди. Бундан ташқари, яганалаш кеч ўтказилса, ниҳолларнинг илдизи бир-бири билан чирмашиб кетиши туфайли қолдирилган ниҳоллар илдизи ҳам шикастланади. Бу ниҳолларнинг ривожини 8–10 кун кечиктиради.\nЯганалаш сифатсиз ўтказилганда кўчат қалинлиги юқори бўлади ва ғўзанинг сув, озиқадан фойдаланиш коэффиценти қисқариб, пахтадан 15–20 % кам ҳосил олинади. Яганалаш мақбул муддатда ўтказилган майдонларда ғўзанинг ўсиб-ривожланиши жадаллашади, озиқа элементлари билан таъминланиши ошади, эртаги, мўл ва сифатли ҳосил олинади. Яганалаш ишларини 6–8 кун муддатда якунлаш лозим. Бунда нимжон, ҳашаротлар ёки касалликлар билан зарарланган, ривожланиши суст ниҳоллар олиб ташланиб, фақат соғлом ниҳоллар қолдирилади. Кўчат қалинлиги яганалашдан 7–8 кундан сўнг яна бир бор кўздан кечирилиб, қалин қолган ёки кеч униб чиққан ниҳоллар олиб ташланади.\nЯганалашда ўлчов таёқчаларидан (шаблон) фойдаланиш яхши самара беради. Бу муҳим тадбирни тупроқ-иқлим шароити, ғўза навларининг биологик хусусиятлари ва бошқа омиллардан келиб чиқиб, қуйидаги тавсиялар асосида олиб бориш мақсадга муфофиқ: Тошкент, Сирдарё ва Жиззах вилоятларининг унумдор тупроқларида С-6524, С-6541 ва «Ан-Баяут–2» ғўза навлари экилган қатор оралари 90 см. ли майдонларда гектарига 90 минг туп кўчат ҳосил қилиш учун 1 погонометрда 7–8, қатор ораси 60 см. да эса 5–6 дона ниҳол қолдирилиши керак. Ўртача унумдор тупроқларда қатор оралари 90 см. ли майдонларда гектарига 100 минг туп кўчат ҳосил қилиш учун 1 погонометрда 8–9, қатор ораси 60 см. да эса 6–7 дона ниҳол қолдирилади.\nУнумдорлиги паст, қумли, тош шағалли тупроқларда қатор оралари 90 см. ли майдонларда гектарига 110–120 минг кўчат ҳосил қилиш учун, 1 погонометрда 10–11, қатор ораси 60 см. да эса 7–8 дона кўчат қолдирилади. «Наманган–77», «Султон» ғўза нав¬лари экилган қатор оралиғи 90 см. ли майдонларда 1 погонометрда 9–10, қатор ораси 60 см. да эса 6–7 дона ниҳол қолдирилганда гектарига 100–110 минг туп кўчат олинади. Унумдорлиги паст ерларда қатор оралари 90 см. ли майдонларда гектарига 10–11, қатор ораси 60 см. да эса 7–8 дона ниҳол қолдириб, гектарига 110–120 минг туп кўчат бўлишини таъминлаш тавсия этилади.\nШунингдек, «Бухоро–102» ғўза нави экилганда 90–100 минг, унумдорлиги юқори тупроқларда эса 90–95 минг туп кўчат қолдириш мақсадга мувофиқ. Бу ғўза нави шохланишга мойил бўлганлиги сабабли, тупроқ унумдорлиги паст, шамол ва гармсел кучли бўладиган чўл ҳудудларида гектарига 100–110 минг кўчат қолдириш талаб этилади. Самарқанд, Навоий ва Бухоро вилоятлари шароитида «Ан-Баявут–2», «Омад», С-6541 навлари экилган унумдор тупроқларда гектарига 100–110 минг, «Бухоро–102», «Бухоро–8» навлари экилган майдонларда 90–100 минг (1 м. да тегишлича 90 см қатор оралиғида 9–10 ва 8–9 та, 60 см қатор оралиғида 6–7 ва 5,5–6 дона), унумдорлиги ўртача тупроқларда «Ан-Баявут–2», «Омад», С-6541 навлари гектарига 100–110 минг, «Бухоро–102» ва «Бухоро–8» навлари гектарига 90–100 минг (1 метрда тегишлича 90 см қатор оралиғида 9–10 ва 8–9 дона, 60 см оралиғида 6–7 ва 5,5–6 дона), унумдорлиги паст майдонларда «Ан-Боявут–2», «Омад», С-6541 навларида гектарига 110–120 минг, «Бухоро–102» ва «Бухоро–8» навлари 100–110 минг (1 м. да тегишлича 90 см қатор оралиғида 10–11 ва 9–10 та, 60 см қатор оралиғида 7–8 ва 6–7 та) туп қолдириш тавсия этилади.\nШунингдек, Бухоро вилоятида «Бухоро–6», «Бухоро–8» ва «Бухоро–102» ғўза навларини яганалашни унумдорлиги юқори, механик таркиби оғир тупроқларда 100–110, унумдорлиги ва механик таркиби ўртача тупроқларда 110–120, унумдорлиги паст, механик таркиби енгил тупроқларда гектарига 120–130 минг туп кўчат қолдириш мақсадга мувофиқдир.\nАндижон, Наманган ва Фарғона вилоятларида ғўза навларини яганалашда, асосан учта омилга жиддий эътибор қаратиш талаб этилади: нав¬нинг биологик хусусияти, тупроқ унумдорлиги ва иқлим шароити. Унумдорлиги юқори тупроқларда С-6524, «Наманган–77», «Наманган–34», «Ан–16», «Андижон–35», «Андижон–36» ҳамда «Андижон–37» ғўза навларида гектарига 90–100, «Султон» навида 90 минг туп (қатор ораси 90 см бўлганда 1 метрда 8–9, 60 см бўлганда 6–7 дона), ўртача унумдор тупроқларда гектарига 100–110 минг (қатор ораси 90 см бўлганда 1 метрда 9–10, 60 см бўлганда 6–7 дона) «Султон» нави учун 90–100 минг туп (қатор ораси 90 см бўлганда 1 м. да 8–9, қатор ораси 60 см бўлганда 5–6 дона), унумдорлиги паст тупроқларда эса гектарига 110–120 минг (қатор ораси 90 см бўлганда 10–11, 60 см. да 7–8 дона) туп кўчат қолдирилади.\nШунингдек, ер ости сув сатҳи юза бўлган тупроқларда, гектарига 110–120 минг кўчат қолдириб, қатор ораси 90 см бўлганда 1 метрда 10–11, қатор ораси 60 см бўлганда 7–8 дона кўчат қолдирилади. Чигит плёнка остига экилган майдонларда навнинг морфо-биологик хусусиятидан келиб чиққан ҳолда оддий ҳолатда экилганда гектарига 100–110, қўшқатор экилганда 140–150 минг туп қолдириш тавсия этилади. Қашқадарё вилоятида асосий майдонларда экилган «Бухоро–6» ва «Бухоро–8» ғўза навлари морфо-биологик хусусиятларига кўра шохланишини инобатга олиб, тупроқ унумдорлиги паст бўлган майдонларда гектарига 110–120, унумдорлиги ўртача бўлган чўл, ярим чўл ва дашт ҳудудларида 100–105 минг туп қолдирилади.\nСурхондарё ва Қашқадарё вилоятларида «Наманган–77», «Бухоро–102», «Бешқаҳрамон» ва «Султон» навлари экилишини инобатга олиб, қатор ораси 90 см бўлганда 1 погонометрда ««Наманган–77»» ва «Бешқаҳрамон» ва «Султон» навларида 8–9, «Бухоро–102» навида 7–8, қатор ораси 60 см бўлганда «Наманган–77» навида 6–7, «Бухоро–102» навида 5–6 дона кўчат қолдириш зарур. Тошлоқ ва сур ерларда 90 см қатор оралиғида 1–2, 60 см қатор оралиғида эса 1 донадан ортиқ кўчат қолдириш мақсадга мувофиқ. Унумдорлиги паст, қумоқ ерларда кўчат қалинлиги 20 фоизгача кўп қолдирилиши ҳамда қўшқатор экилганда кўчат қалинлиги 30–35 % оширилиши зарур.\nСурхондарё вилояти чўл минтақасидаги Шеробод, Музработ, Қизириқ, Ангор, Термиз, Жарқўрғон туманларида ғўзанинг «Бухоро–102», «Наманган–77», «Бешқаҳрамон», «Султон» навлари ва ингичка толали «Термиз–49», «Термиз–202», «Сурхон–14» навлари экилган, қатор ораси 90 см. ли майдонларда 1 метрда кўчат қалинлиги «Бухоро–102» навида 7–8 дона (95–100 минг/га), «Наманган–77» навида 9–10 дона (100–110 минг/га), «Термиз–49», «Термиз–202» ва «Сурхон–14» навларида 11–12 дона (120–130 минг/га), қатор ораси 60 см бўлганда «Бухоро–102» навида 6–7, «Наманган–77» навида 7–8, «Термиз–49», «Термиз–202» ва «Сурхон–14» навларида 9–10 дона қолдирилиши керак. Қўшқатор экилган майдонларда тавсия этилган кўчат қалинликлари 30–35 % оширилади. Унумдорлиги паст, қумоқ ерларда ҳам кўчат қалинлиги 20 фоизгача кўп бўлиши керак.\nҚорақалпоғистон Республикаси ва Хоразм вилоятида экилган С-4727, «Чимбой–5018», «Дўстлик–2», «Меҳнат», «Хоразм–127», «Хоразм–150» ҳамда «Ибрат» ғўза навларини яганалашда, унумдорлиги юқори ерларда 90–100, ўртача унумдор тупроқларда 100–110, унумдорлиги паст ерларда 110–120 минг/га кўчат қолдирилади. «Бухоро–102» ғўза навлари экилган майдонларда кўчат қалинлиги унумдор ерларда 85–90, ўртача унумдор ерларда 95–100, унумдорлиги паст тупроқларда 100–110, «Омад» ғўза навида эса 100–120 минг/га туп кўчат қолдириш тавсия этилади.\nШунингдек, қўшқатор экилган майдонларда навнинг морфо-биологик хусусиятидан келиб чиққан ҳолда, кўчат қалинлиги гектарига 140–160 минг туп атрофида бўлишини таъминлаш лозим. Яганалашда «Бухоро–102» ғўза навида «Меҳнат» ва «Хоразм–127», «Хоразм–150» ва «Ибрат» навларига нисбатан 5–10 фоиз кўчат камроқ қолдирилишига эътибор бериш керак. Шўрланган ерларда яганалаш пайтида 10–15 фоиз кўпроқ кўчат қолдириш лозим. Чунки ғўзанинг ўсув даври давомида, тузларнинг юзага кўтарилиши туфайли ниҳоллар нобуд бўлиш ҳоллари кузатилади.\nҚўшқаторларда одатда бир қаторлаб экишга нисбатан туп сон тупроқ унумдорлигини ҳисобга олиб кўчат 20–30, енгил ва шағалли тупроқларда 30–40 % кўп қолдирилади. Озиқлантиришни мақбул муддатда сифатли ўтказиш Fўзани 1-озиқлантиришда (2–3 чинбарг чиқарганда) гектарига соф ҳолда 50 кг азотли ўғитлар (аммиакли селитра 150 кг/га ёки мочевина 110 кг/га, аммоний сульфат 240 кг/га) қўлланилади.\nТупроқда фосфор кам (15–30 мг/кг. гача) бўлган майдонларда азотли ўғитлардан биринчи навбатда, мочевина ва аммоний сульфат, фосфор билан юқори даражада (46 мг/кг ва ундан ҳам юқори) таъминланган майдонларда эса аммиакли селитра ишлатилса, ўғитларнинг самарадорлиги янада ортади. Бунда ўғитлар ўсимликнинг 15–18 см ёнига, 10–12 см чуқурликка солинади.\nАгар ўғит белгилангандан чуқур солинса, ниҳолларнинг илдизлари ҳали унчалик ривожланмаганлиги сабабли тўлиқ ўзлаштира олмайди ва сув билан ювилиб, тупроқнинг қуйи қатламларига тушиб кетишидан ташқари биологик жараёнлар таъсирида ҳам исроф бўлади. Ўғит саёз берилганда асосий қисми ҳавога учиб исроф бўлади ҳамда ундан ўсимлик фойдалана олмайди. Агар чигит экиш олдидан ёки экиш пайтида фосфорли ўғитлар берилмаган бўлса, азот ўғитлари билан биргаликда 30–40 кг фосфор, яъни физик ҳолатда 210–280 кг оддий суперфосфат ёки 70–90 кг аммофос ёки супрефос 130–170 кг берилиши керак.\nШунингдек, фосфорли ва калийли ўғитларнинг тақчиллигини инобатга олган ҳолда ноанъанавий агрорудалар – бентонит, глауконит лойқаларини гектарига 250–300 кг меъёрда солиш мақсадга мувофиқ. Ниҳолларнинг яхши ўсиб-ривожланиши, юқори ва сифатли ҳосил бериши учун уларни қўшимча равишда барг¬дан озиқлантириш – суспензия сепиш тақозо этилади. Бунда ўсимлик озиқа моддаларни барг ва поялари орқали ўзлаштиради. Суспензия қўлланилганда, баргда хлорофилл моддалар миқдори ошиб, пластинкаси қалинлашади, натижада сўрувчи ҳашаротлар зарари кескин камаяди.\nFўзанинг бошқа нохуш омилларга бардошлиги ортади, ҳосилдорлик ошади ва ҳосилнинг пишиб етилиши тезлашади. Барг орқали озиқлантирилган майдонлардаги ғўзанинг ривожланиши суспензия сепилмаган майдонларга нисбатан 3–5 кунга тезлашиши тажрибаларда исботланган. Барг орқали озиқлантириш меъёрлари ғўзанинг ривожланиш даражасига, барг сатҳи юзасига, кўчат қалинлигига ва қолаверса илдиз орқа¬ли қўлланилган ўғит меъёрларига қараб белгиланади. Биринчи суспензия ғўза 2–3 чинбарг чиқарганда ўтказилади.\nСуспензияни эрталаб ва кечқурун ҳаво ҳарорати 20–25 оС дан ошмаган пайтда сепиш тавсия қилинади. Ҳаво салқин ва булутли кунларда суспензияни кун давомида сепиш мумкин. Чунки, эрталаб ва кечқурунги ҳаво мўътадил пайтида барг оғизчалари (устицалар) тўлиқ очилган бўлади ва сепилган препаратлар яхши сўрилиб, баргда фотосинтез кечиши натижасида қайта тақсимланади, органик моддага айланиб, ўзлаштирилади.\nЁмғир ёғаётган пайтда суспензия сепиш тавсия қилинмайди, чунки озиқа моддалари ювилиб, ўғитларнинг самараси пасайиб кетади. Дастлаб, чигит униб чиқиш даврида ниҳолларнинг ёшлигини инобатга олиб, яъни озиқа моддаларни барг орқали ўзлаштириши (барг сатҳининг кичиклиги) ўсимликнинг ҳолатидан келиб чиққан ҳолда оналик эритма тайёрланади.\nБир гектар майдонга етадиган оналик (маточный) тайёрлаш учун 50 литр ҳажмли идишдаги сувда физик ҳолда 5 кг карбомид эритилади, кейин эса эритмани 100 литр ҳажмли идишдаги сувга қуйиб яхшилаб аралаштирилиб, оналик (маточный) эритмаси тайёрланади. Агарда тайёрланган эритманинг меъёри (концентрацияси) тавсия этилганидан ортиқ бўлса, сепилганда ёш ниҳолларни кўйдириши мумкин.\nАксинча, меъёри паст бўлса, самараси сезиларли бўлмайди. «Максам-Чирчиқ» корхонасида ишлаб чиқарилаётган КАС (карбамид-аммиакли селитра) ўғитидан 5, шунингдек, «Самарқандкимё» ОАЖда ишлаб чиқарилаётган тайёр ҳолдаги суюқ ўғит фосфорли суспензиялаштирилган суюқ селитра (ФССС) ни 11 л/га меъёрда қўллаш яхши самара беради. Таъкидлаш жоизки, ғўза ривожланишининг 2–3 чинбарг даврида карбамид, КАС ва ФССС ўғитлари асосида тайёрланган суспензияларни мақбул меъёрларда қўлланилганда, суспензия қўлланилмаган назорат вариантига нисбатан 1,4–2 ц/га. гача қўшимча ҳосил олинган.\nСуспензия сепишда ПГС ёки ОВХ-600 мосламаларидан фойдаланилади. Пуркагичларга ўрнатилган бочкаларга 80–100 литр тоза сув ва 100 литр махсус тайёрланган оналик (маточный) эритмаси қуйилади. Бир гектар майдонга 180–200 литр суюқликни сарфлаш учун насосдаги монометрлар кўрсаткичи тракторнинг юриш тезлигига мослаштирилади. Бунда ҳар гектарига 180–200 литрдан кам суюқлик сарфланиши кутилган натижа бермайди.\nБиринчи суспензия фақат штангали пуркагичларда қўллаш тавсия этилади. Фермерларимиз ғўза парваришида юқоридаги тавсияларга амал қилишса, мўл ва сифатли ҳосил етиштиришга мустаҳкам замин тайёрлашга эришадилар, албатта.\nБ.Ҳолиқов, Б.Ниязалиев, Ф.Ҳасанова\n10.07.2020 y. | 11:23


11:00 / 18.06.2019 23789\nСиз аҳамиятингизни қаратмайдиган белгилар аслида ҳаёт учун хавфлидир.\nҚалқонсимон без бўйиннинг олдинги қисмида жойлашган ва шаклан капалакни ёдга солувчи орган. У асаб тизими, овқат ҳазм қилиш, суяк тўқималари ва репродуктив саломатликка ўз таъсирини ўтказади.\nБез 3 хил гормонни ажратиб чиқаради. Агар бирортасини синтез қилиш жараёнида камчиликлар кузатилса, организмнинг доимий иш фаолиятида узилишлар ва касалликлар юзага келади. Гормон ўзгаришлари бир неча сабаблар туфайли келиб чиқиши мумкин: дори воситалари қабул қилиниши, вирусли инфекциялар, иммун тизими заифлашиши, йод танқислиги, ҳомиладорлик ва туғруқдан кейинги давр. Одам боласи кучсиз қалқонсимон без билан туғилиши ҳам мумкин.\nКасаллик деб гормонларнинг етарли ишлаб чиқарилмаслиги ва ортиқча ишлаб чиқарилишига айтилади. Муаммо бартараф этилмаса, у юрак хасталикларига, ҳомиладорлик ва туғруқ оғир асоратлар билан кечишига, ҳомила тушишига, баъзи ҳолатларда комага олиб келиши мумкин.\nГоҳида заиф аломатлар ҳам жиддий касалликлардан белги бера олади. Лекин доимо уларни вақтида пайқаб, ўз ҳаётини сақлаб қолишнинг имкониятлари етарли.\n1. Вазн ўзгаришлари\nШифокорлар биринчи навбатни диққатни вазн ўзгаришларига қаратишади. Агар танада гормонлар меъёрдан ортиб кетса, одам бирданига озиб кетади. Одатдагидан кўп овқат истеъмол қилинганда ҳам, вазн ташлаш давом этади — бу ҳолатда овқатланиш режими ўзгариши ҳеч қандай таъсирга эга эмас.\nГормон даражасининг тушиши эса, аксинча, вазн йиғилишига олиб келади. Метаболизм секинлашади ва натижада организм ортиқча калорияни ёғ шаклида йиға бошлайди. Шу сабабли парҳез ва фитнесларга қатнаш ҳам қоматни ушлашга ёрдам бера олмайди. Натижага фақатгина гормонал фондаги ўзгаришларни меъёрга келтирувчи даволаш курсидан кейин эришиш мумкин.\n2. Кайфият бузилишлари\nГормонлар бизнинг асаб тизимимизга ўз таъсирини тўғридан-тўғри ўтказгани учун ҳам, кайфиятимиз уларнинг даражасига боғлиқ. Носозликлар аломатларига ҳамма нарсага лоқайдлик, ҳиссий қўзғалувчанлик, ваҳима, хавотир, йиғлоқилик ёки ўзини тажовузкорона тутиш киради.\nИнсон ўзидаги ўзгаришларни пайқаши осон эмас. Кўпинча уларни ишдан кейинги чарчоқ, ҳар кунги стресс ва ҳаёт қийинчиликларига боғлаш мумкин. Ўз кайфиятингизга эътиборли бўлинг: агар у арзирли сабаб бўлмаганда ҳам ёмонлашса ва бир неча кун давомида ўзингизга кела олмай юрсангиз, сизда психотерапевт қабулига бориш учун арзирли сабаб мавжуд.\n3. Бўйин соҳасида ноқулайлик\nАгар бўйинда шиш ва унинг ҳажми ортиши, нафас олишда қийинлашиши, ютинишда оғриқ, овоз хириллаши кузатилса, катта эҳтимол билан, қалқонсимон без катталашган ёки унда тугунчалар пайдо бўлган.\nҚалқонсимон безнинг катталашиши буқоқ касаллиги деб ҳам аталади. У даволаниш ва гормон даражаси ўз меъёрига қайтиши билан ўтиб кетади. Бироқ бўйиндаги ноқулайлик қалқонсимон без саратонидан ҳам белги билдираётган бўлиши мумкин. Шунинг учун, агар нохуш ҳолат сезсангиз, зудлик билан шифокор қабулига боринг.\n4. Сочлар ва тирноқ мўртлиги\nСоч ва тирноқлар гормонал ўзгаришларга жуда сезувчандир. Шунинг учун касаллик пайдо бўлганда улар юпқалашади ва кучсизланади, осон синиши ва тўкилиши кузатилади. Бу нафақат сочларга, балки қош ва киприкларга ҳам алоқадор.\nКучли соч тўкилиши калликка ҳам олиб келиши мумкин. Агар вақтида даволаниб, гормонлар даражаси ўз ўрнига қайтса, соч қатлами яна аввалги ҳолатини тиклайди.\n5. Менструал циклда бузилишлар\nБу бузилишлар аёлларда энг кўп тарқалган гормонал узилишлар аломатидир.\nОй кўришдаги муаммолар, оз ва кам ажралмалар, цикл чўзилиши ёки жуда кўп қон кетиши етарли белги бўла олади. Оғриқли менструация қалқонсимон бездаги муаммолардан ҳам дарак беради, айниқса аввал бундай оғриқ кузатилмаган бўлса.\nҲеч қандай гормонал ўзгаришларга алоқадор бўлмаган ягона ҳолат бу стресс ва қаттиқ чарчоқ билан боғлиқ бўлиши мумкин, бироқ шунда ҳам аёллар шифокор қабулига учрашлари керак. Буни ортга суриш ярамайди, чунки эндокрин касалликлари бепуштлик ва ҳомиладорликда келиб чиқувчи ёмон асоратлар хавфини кучайтиради.\n6. Тана ҳароратидаги ўзгаришлар\nГормонал камчиликлар тананинг ўз ҳароратини меъёрда ушлаш имкониятига ўз таъсирини кўрсатади. Беморларнинг таъкидлашича, кўпчилик бир хонада бўлиб турганда ва бошқалар иссиқликни ҳис қилишганда, улар совқотишади. Баъзиларда аксинча. Қаттиқ жазирама ҳиссидан азият чекишади. Қалқонсимон без қанча кўп гормон ишлаб чиқарса, тана ҳарорати ҳам шунча ошиб бораверади.\nОдамларда одатий ҳарорат доимий равишда баландроқ ёки пастроқ бўлиши ҳам учрайди. Бунда ҳеч қандай хавотирга ҳожат йўқ. Бироқ у бирданига ўзгарса ва маълум муддат одатий даражага қайтмаса, гормонал ўзгаришлар эҳтимоли юқори.\n7. Тери қуруқлашиши\nҚуруқлашиш ва таъсирчанлик турли хил касалликлардан далолат бериши мумкин — псориаз, ихтиоз, замбуруғлар, аллергия, жигар етишмовчилиги ва руҳий узилишлар.\nЛекин агар қалқонсимон без касалликларининнг бошқа аломатлари ҳам мавжуд бўлса, тери қуруқлашиши арзирли белги бўла олади. Айниқса, тирсак ва тизза соҳасида пўст ташлаш кузатилади ва тери ташқи ҳаракатга таъсирчан бўлиб қолади. Тошмалар, қичишиш ва яллиғланиш кузатилади.\n8. Ҳазм тизимида муаммолар\nҚалқонсимон без гормонлари овқат ҳазм қилиш тизимини ҳам меъёрлаштиради, моддалар алмашинуви ва ошқозон-ичак фаолиятини назорат қилади.\nНосозликлар мушаклар заифлашиши, йўғон ичак тортилишига олиб келиши мумкин. Бунинг ортидан қабзият, диарея ва оғриқ юзага келади. Диарея ўз навбатида вазн ташлашга олиб келади ва кўпинча бу икки симптом бир вақтда кузатилади.\n9. Юрак ритмида ўзгаришлар\nЮрак уришида тезлик ёки секинлашув эндокрин тизимидаги касалликлар аломати бўлиши ҳам мумкин. Қон босими ўзгаради — бирданига кўтарилади ёки тушади. Ҳатто оддий жисмоний зўриқиш нафас қисилиши ва пульс тезлашувига олиб келиши мумкин.\nШифокор назоратисиз бу симптом тахикардия ёки юрак етишмовчилиги касалликларини қўзғаши мумкин. Шунинг учун кардиолог ва эндокринолог қабулини кечиктирмаслик керак.\nСамарқандда 4 нафар беморнинг қалқонсимон бези жарроҳлик амалиёти ёрдамида даволанди


ОЛИЙ ТАЪЛИМ ТИЗИМИ ЯНГИЧА ЁНДАШУВЛАР АСОСИДА РИВОЖЛАНАДИ\nТаълим 18.05.2017 1017\nҚарор ва моҳият\nОлий таълим мамлакатнинг эртанги тараққиётини белгилаб берадиган, жамият ҳаётининг барча жабҳаларини ислоҳ қилишда муҳим мезон ҳисобланади. Шунинг учун ҳам меҳнат бозорида рақобатдош, юқори малакали кадрлар тайёрлаш, олий таълим тизими сифати ва самарадорлигини тубдан ошириш ҳар бир мамлакат ижтимоий сиёсатининг асосий негизини ташкил қилади.\nЎзбекистонни кейинги беш йилда тараққий эттириш бўйича Ҳаракатлар стратегиясида олий таълим тизимини 2017-2021 йилларга мўлжалланган комплекс ривожлантириш дастурини ишлаб чиқиш белгиланган эди. Президентимиз Шавкат Мирзиёевнинг шу йил 20 апрелда матбуотда эълон қилинган "Олий таълим тизимини янада ривожлантириш чора-тадбирлари тўғрисида"ги қарори тизимни янги сифат босқичига кўтаришга қаттиқ бел боғлаганимизни амалда намоён этди ва ҳар биримизнинг дилимиздаги гап бўлди, десак асло янглишмаймиз. Қарор олий таълим тизимини ривожлантиришда янги босқични бошлаб, унинг мазмун-моҳиятини тубдан ўзгартириб қолмасдан, ушбу соҳанинг юртимизда кечаётган ислоҳотлар билан ҳамоҳанглигини таъминлашга замин яратди.\nМаълумки, бугун юртимизда ҳар бир ҳудуднинг ўзига хос хусусиятларидан келиб чиқиб, ижтимоий-иқтисодий ривожлантириш бўйича аниқ манзилли лойиҳалар, дастурлар рўёбга чиқарилмоқда. Мутлақо янгича талаб ва ёндашув асосида олиб борилаётган ушбу ўзгаришлар ҳудудларнинг ресурс ва имкониятларидан оқилона фойдаланиш, шаҳар ва қишлоқларни мутаносиб ривожлантириш, ёшлар учун иш ўринлари яратиш мақсадини кўзлайди. Шу сабабли қарор билан олий маълумотли кадрларни тайёрлашнинг мақсадли мезонларини шакллантириш, олий таълим муассасаларидаги ихтисослик йўналишлари ва мутахассисликларни ҳудудлар ва соҳалар бўйича жорий этилаётган дастурларнинг талаб ва эҳтиёжлари, иқтисодиёт тармоқлари ва ҳудудларни комплекс тараққий эттириш истиқболларини инобатга олган ҳолда оптималлаштириш мазкур тизимни ислоҳ қилишдаги устувор вазифалардан бири сифатида белгиланди.\nМазкур ёндашув олий таълим тизимининг меҳнат бозорига, ижтимоий-иқтисодий ислоҳотлар жараёнига мослашувчанлигини ошириб, тизимда самарадорликни таъминлашнинг муҳим омили бўлиб хизмат қилади. Чунки амалиёт шуни кўрсатаяптики, айрим йўналишлар бўйича тайёрланаётган кадрлар амалиётда ўз ўрнини топа олмай, бутунлай бошқа соҳаларда ишламоқда. Ўз навбатида, ҳудудларда, узоқ туманларда ташкил этилаётган корхоналарда, ижтимоий муассасаларда замонавий билим ва касбий кўникмаларга эга ёш йигит-қизларга талаб тобора ортиб бормоқда. Президентимиз қарорида белгиланган вазифаларнинг ҳаётга изчил татбиқ этилиши эса бу муаммоларни тизимли ҳал қилиш имконини беради. Зеро, унда ҳар бир олий таълим муассасаси бўйича конкрет параметр ва кўрсаткичларни ўз ичига олган манзилли ривожлантириш дастурлари белгилаб қўйилди.\nШу ўринда яна бир мулоҳаза. Профессор-ўқитувчиларнинг, педагог ходимларнинг дунёқарашини, шахсий масъулияти ва ўз касбига бўлган муносабатини тубдан ўзгартирмасдан олий таълим тизимида ислоҳотлар самарадорлигига эришиш мушкул. Чунки бундай кўламдаги ислоҳотларни амалга ошириш учун педагогик таркиб, илмий доиралар ҳамда олий ўқув юртлари раҳбарияти бутунлай янгича талаблар асосида иш олиб бориши лозим бўлади. Бинобарин, қарорда профессор-ўқитувчиларнинг касб маҳоратини, педагог ходимларнинг малакасини ошириш, шунингдек, уларнинг хорижий ҳамкор олий ўқув юртларида малака ошириши, магистратура, докторантурада таълим олиши ҳамда республикамизнинг таянч олий ўқув юртлари қошида қайта тайёргарликдан ўтиши бўйича аниқ чора-тадбирлар белгиланди.\nАлбатта, қарор билан олий таълим тизимида узоқ муддатга мўлжалланган принципиал ўзгаришлар амалга оширилади. Бу саъй-ҳаракатларнинг вақтида, самарали ва сўзсиз бажарилиши ҳар биримиздан қатъий тартиб-интизом ҳамда шахсий масъулият талаб қилади. Биз, сенаторлар ҳам ушбу ҳужжат мазмун-моҳияти, ундан кўзланган мақсад-муддаони жойларда тарғиб қилиш, қарор билан тасдиқланган дастурлар ижроси устидан таъсирчан парламент назоратини олиб бориш бўйича ишлар кўламини янада кенгайтирамиз. Чунки ушбу қарорда белгиланган вазифалар ҳар биримизнинг ҳаётимизга, келажагимизга дахлдор. Унинг ижросида сусткашликка йўл қўйишга, четда туришга ҳаққимиз йўқ.\nЎзбекистон Республикаси Олий Мажлиси Сенати Фан, таълим, маданият


Сайлов қонунчилигига тузатиш киритилади | NORMA.UZ\n2021 йил 25 январь куни Олий Мажлис Қонунчилик палатасининг навбатдаги мажлиси бўлиб ўтди. Унда депутатлар «Сайлов қонунчилиги такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳасини биринчи ўқишда кўриб чиқдилар.\nҚонун лойиҳасида халқ депутатлари туман (шаҳар) Кенгашларига сайлов ўтказувчи округ сайлов комиссиялари институти тугатилиши ва уларнинг ваколатлари туман (шаҳар) сайлов комиссиялари зиммасига юкланиши назарда тутилмоқда. Хорижда истиқомат қилаётган Ўзбекистон фуқароларини дипломатик ваколатхоналарнинг консуллик ҳисобида бўлиши ёки бўлмаслигидан қатъий назар, сайловчилар рўйхатига киритиш тартиби белгиланмоқда.\n«Сиёсий партияларни молиялаштириш тўғрисида»ги Қонун Сайлов кодекси билан мувофиқлаштирилиб, парламент ва маҳаллий вакиллик органларига сайловлар билан тенг равишда президентлик сайловларини ҳам давлат томонидан молиялаштириш тартиби белгиланмоқда.\nҚонун лойиҳасига ЕХҲТнинг Демократик институтлар ва инсон ҳуқуқлари бўйича бюроси тавсиялари асосида бир қатор ўзгартишлар киритилмоқда. Хусусан, сайлов комиссияларининг номзодларнинг сайловчилар билан учрашувларини ташкил этишга оид вазифаси чиқариб ташланмоқда, сайловолди ташвиқоти даврида давлат ресурсларидан фойдаланиш тақиқланмоқда. Сайлов комиссиялари қарорлари устидан шикоят муддати 10 кундан 5 кунга қадар қисқартирилмоқда.\nЯна бир муҳим жиҳат – сиёсий партиялар томонидан сайловдан олдин оралиқ ва сайловдан сўнг якуний молиявий ҳисоботларни, шунингдек Ҳисоб палатасининг партиялар фаолиятини текшириш натижаларини эълон қилиш тартиби жорий этилмоқда.\nМажлисда сайловларнинг декабрь ойида ўтказилиши билан боғлиқ айрим омилларга тўхталиб ўтилди. Таъкидлаб ўтилганидек, амалдаги қонунчиликка мувофиқ Президентлик сайлови, Олий Мажлис Қонунчилик палатасига ҳамда маҳаллий вакиллик органларига сайловлар тегишинча уларнинг конституциявий ваколат муддати тугайдиган йилда декабрь ойи учинчи ўн кунлигининг биринчи якшанбасида ўтказилади. Бу эса сайловлардан кейинги сиёсий тадбирларни ўтказиш, жумладан Давлат дастурини қабул қилиш ва бошқа ислоҳотларнинг кечиктирилишига сабаб бўлади. Шу боис сайловларни октябрь ойи учинчи ўн кунлигининг биринчи якшанбасида ўтказиш таклиф этилмоқда.